title: Dick Tärnström

text: Kaudeksi 2001–2002 Tärnström siirtyi hänet hänet varanneeseen New York Islandersiin. Hän teki tulokaskaudellaan 62 ottelussa 3+16=19, mutta Islanders kuitenkin asetti Tärnströmin siirtolistalle ja hän pelasi myös yhdeksän ottelua farmijoukkue Bridgeport Sound Tigersissä. Elokuussa 2002 Pittsburgh Penguins nappasi Tärnströmin siirtolistalta. Hän teki kaudella 2002–2003 61 ottelussa hyvät tehot 7+34=41 ja oli niillä joukkueensa tehokkain puolustaja. Heinäkuussa 2003 Tärnström solmi kahden vuoden jatkosopimuksen Penguinsin kanssa. Kaudella 2003–2004 hän teki henkilökohtaisen yhden kauden piste-ennätyksensä tehoilla 16+36=52. Tähtipelaaja Mario Lemieuxin ollessa lähes koko kauden sivussa Tärnström oli pelipaikastaan huolimatta joukkueensa paras pistemies. NHL:n puolustajien pistepörssissä hän oli kuudes. Tärnström pelasi kauden aikana lähinnä Richard Jackmanin pakkiparina. Kun kaksikko pelasi ylivoimalla, niin heidän ylivoiman pyörittämistään kutsuttiin nimellä "Ric and Dick show".


title: Dick Tärnström

text: Tärnström palasi 2004–2005 kotimaassaan Södertälje SK:n riveissä. Hän oli joukkueen toiseksi paras pistemies Joakim Erikssonin jälkeen tehoin 7+18=25 sekä myös tehokkain puolustaja. Tärnström oli Elitserienin puolustajien pistepörssin kuudes yhdessä Färjestads BK:n Zdeno Cháran ja Malmö Redhawksin David Petrasekin kanssa.


title: Dick Tärnström

text: Elokuussa 2005 Tärnström teki vuoden mittaisen sopimuksen Penguinsin kanssa. Hän sai 1,6 miljoonan arvoisen sopimuksen välimieskäsittelyn jälkeen. Tammikuussa 2006 Tärnström kuitenkin kaupattiin Edmonton Oilersiin vaihdossa Jani Ritaan ja Cory Crossiin. Hän teki kauden aikana vähemmän pisteitä kuin aiempina kausina (6+8=14 55 ottelussa), mutta Tärnströmin edustama Oilers pääsi keväällä 2006 Stanley Cup -finaaleihin asti. Mestaruuden vei kuitenkin Carolina Hurricanes seitsemännessä ottelussa. Tärnström pelasi kauden 2006–2007 Sveitsin Nationalliga A:n HC Luganossa, jossa hän oli joukkueensa tehokkain puolustaja tehoin 3+26=29. Tärnström oli koko liigan kolmanneksi tehokkain puolustaja EV Zugin Barry Richterin kanssa. Hän palasi kaudeksi 2007–2008 takaisin NHL:ään ja Edmonton Oilersiin. Helmikuussa 2008 Tärnström kaupattiin Columbus Blue Jacketsiin vaihdossa Curtis Glencrossiin.


title: Dick Tärnström

text: Kaudeksi 2008–2009 Tärnström palasi kasvattajaseuraansa, joka pelasi Ruotsin toiseksi korkeimmalla sarjatasolla HockeyAllsvenskanissa. Hän oli tehoilla 9+23=32 puolustajien pistepörssin toinen yhdessä Leksands IF:n Jan Huokon kanssa. Hän teki samat tehot myös kaudella 2009–2010. Tuolla kaudella Tärnström oli myös nostamassa AIK:ta takaisin Elitserieniin. Toukokuussa 2010 hän teki joukkueen kanssa kevääseen 2012 ulottuvan jatkosopimuksen. Kaudella 2011–2012 Tärnström oli tehoilla 8+18=26 AIK:n tehokkain puolustaja ja sijoittui Elitserienin puolustajien pistepörssissä viidenneksi. Hän teki taas toukokuussa 2012 kaksivuotisen jatkosopimuksen joukkueen kanssa.


title: Dick Tärnström

text: Tärnström pelasi miesten MM-kilpailuissa vuosina 2003 (hopeaa), 2004 (pronssia), 2007 ja 2009 (pronssia). Vuoden 2004 kilpailuissa hän voitti tehoilla 4+2=6 puolustajien pistepörssin sekä valittiin kisojen parhaaksi puolustajaksi ja tähdistökentälliseen. Tärnström voitti puolustajien pistepörssin myös vuoden 2007 kisoissa tehoilla 1+8=9. Hän pelasi myös syksyn 2004 maailmancupissa.


title: Dick Tärnström

text: Tärnström voitti myös alle 20-vuotiaiden MM-hopeaa vuonna 1994 ja pronssia vuonna 1995. Hän oli ensimmäisenä mainitussa turnauksessa pelipaikastaan huolimatta Ruotsin paras maalintekijä Mats Lindgrenin kanssa. Tärnström voitti myös alle 18-vuotiaiden Euroopan mestaruuden vuonna 1993.


title: Dick Tärnström

text: Tärnströmin pikkuveli Tom pelaa maalivahtina Ruotsin II-divisioonassa, Orsta HC:n riveissä. Heidän velipuolensa Martin Lindeberg on pelannut puolustajana Kvalserienissä ja Allsvenskanissa.


title: Domain hack

text: Domain hack on nimitys epätavanomaiselle verkkotunnukselle, jossa koko osoite muodostaa sanoja tai muunlaista merkityksen omaavaa sisältöä, yleensä sivuston nimen tai pääotsikon. Tunnettuihin tällä tavoin muodostettuihin osoitteisiin kuuluvat muun muassa "blo.gs", "del.icio.us", "cr.yp.to", "retou.ch" ja "goo.gl". Monissa tapauksissa osoite saadaan hyvin lyhyeksi ja kaikki otsikon kirjaimet käyttöön, esimerkkinä blo.gs (viisi kirjainta), vertaa blogs.com (kahdeksan kirjainta). "Hack" merkitsee tässä tapauksessa "temppua", "juonta", "niksiä", ei krakkerointia.


title: Domain hack

text: Usein domain hackeissa käytettyjä maatunnuksia ovat .as, .it, .me, .us, joita virallisesti hallinnoivat valtiot ovat Amerikan Samoa, Italia, Montenegro, Yhdysvallat ("United States"), koska ne ovat useiden englanninkielisten sanojen loppuosia, joiden mukaan osoitteet valitaan.


title: Domain hack

text: Eräät domain hackeille oivia mahdollisuuksia tarjoavat tunnukset, kuten .et on rajoitettu kolmannelle asteelle, mikä tarkoittaa päätteen kaksiosaisuutta (.com.et, .org.et). "Et" merkitsee ranskan kielessä ja latinan kielessä "ja"-rinnastuskonjunktiota.


title: Domain hack

text: Domain hackit sopivat lisäksi perusdomainin alle rekisteröitäviin uudelleenohjaus- ja pastebin-palveluihin, "i.am", "tr.im".


title: Domain hack

text: Ensimmäisiä merkittävästi esille tulleita domain hackeja olivat 23. marraskuuta 1992 avattu "inter.net", sekä 1990-luvulla tulleet useat "pla.net"-päätteiset tunnukset. 3. maaliskuuta 2002 "icio.us" rekisteröitiin "del.icio.us"-tunnusta varten.


title: Domain hack

text: Who.is on whois-palvelin verkkotunnusten rekisteröintitietojen selvitykseen, joka rekisteröitiin 12. kesäkuuta 2002 Reykjavíkilaiselle tunnukselle.


title: Domain hack

text: 14. tammikuuta 2004 Joulusaaren Internet-ylläpidon vastaava "Christmas Island Internet Administration" noteerasi "goatse.cx"-domainin, joka kuului Goatse-shokkisivustolle. "se.cx"-pääte merkitsi "sex", suomeksi seksi. Myös parodiasivuja, kuten "oralse.cx" ja "analse.cx" oli rekisteröity Joulusaaren tunnuksille. Samaan tarkoitukseen oli käytetty jonkin verran myös tunnuksia .cz (Tšekki) ja .kz (Kazakstan).


title: Serhi Demydjuk

text: Serhi Oleksandrovytš Demydjuk (, s. 5. kesäkuuta 1982) on ukrainalainen pika-aitajuoksija.


title: Serhi Demydjuk

text: Vuonna 2004 hän karsiutui alkuerissä sekä Budapestin sisäratojen MM-kilpailuissa että Ateenan olympialaisissa. Seuraavana vuonna hän karsiutui välierissä Madridin sisäratojen EM-kilpailuissa ja alkuerissä Helsingin MM-kilpailuissa. Vuonna 2006 hän karsiutui välierissä Moskovan sisäratojen MM-kilpailuissa, mutta oli kahdeksas Göteborgin EM-kilpailuissa. Seuraavana vuonna hän oli viides Birminghamin sisäratojen EM-kilpailuissa ja kuudes Osakan MM-kilpailuissa. Berliinin MM-kilpailuissa 2009 hän karsiutui alkuerissä.


title: Serhi Demydjuk

text: Hänen 110 metrin aitojen ennätyksensä on 13,22 s, jonka hän juoksi Osakassa 31. elokuuta 2007. Aika on Ukrainan ennätys. 60 metrin aidoissa hänen ennätyksensä on Karlsruhessa 11. helmikuuta 2007 juostu 7,53 s.


title: .fk

text: .fk on Falklandinsaarten Internet-maatunnus, jonka rekisteröinnistä vastaa "Falkland Islands Development Corporation" ja sponsoroinnista Falklandinsaarten hallitus. Tunnukset on rajoitettu Yhdistyneen kuningaskunnan Falklandinsaarelaisille asukkaille. Rekisteröinnit tehdään kolmannelle asteelle ja mahdollisia päätteitä on kuusi. Tunnus otettiin käyttöön 1997.


title: Oleh Tverdoh’lib

text: Oleh Tverdoh’lib (, 3. marraskuuta 1969 Krim – 18. syyskuuta 1995) oli ukrainalainen 400 metrin aitajuoksija.


title: Oleh Tverdoh’lib

text: Hän oli kuudes sekä Barcelonan olympialaisissa 1992 että Stuttgartin MM-kilpailuissa 1993. Vuonna 1994 hän voitti kultaa Helsingin EM-kilpailuissa ennätyksellään 48,06 s, joka on myös Ukrainan ennätys.


title: Oleh Tverdoh’lib

text: Tverdoh’lib kuoli sähköiskuun korjatessaan sähköasennuksia vanhempiensa talossa.


title: Sara Tancredi

text: Sara Tancredi on fiktiivinen hahmo televisiosarjassa "Pako". Hahmoa näyttelee Sarah Wayne Callies.


title: Sara Tancredi

text: Saran äiti on kuollut Saran ollessa pieni. Saran isä on kuvernööri, joka murhataan toisella tuotantokaudella koska hän tiesi liikaa Yhtiöstä. Sara ja Michael saavat tältä ainoan jäljellä olevan johtolangan; avaimen sikarikerhon lokeroon, josta löytyy todiste siihen, että Lincoln lavastettiin varapresidentin veljen murhaan.


title: Sara Tancredi

text: Sara on entinen narkomaani ja alkoholisti. Sarjan jaksossa ”My Brother’s keeper” ("Veljeni puolesta") näytetään Saran menneisyyttä, jolloin hän työskenteli sairaalassa mutta käytti morfiinia ja joi. Saran huumeiden käyttö loppui, kun hän näki miehen jäävän auton alle muttei voinut vaikuttaa asiaan koska oli liian aineissa. Myöhemmin Sara menee terapiaan ja oltuaan 16 kuukautta kuivilla Fox Riverin vartijapäällikkö Brad Bellick (Wade Williams) tarjoaa hänelle työpaikkaa vankilan lääkärinä.


title: Sara Tancredi

text: Ensimmäisellä tuotantokaudella Sara työskentelee Fox Riverin vankilan lääkärinä. Sara rakastuu sarjan päähenkilöön, vanki Michael Scofieldiin (Wentworth Miller). Sara auttaa Michaelin, tämän veljen Lincoln Burrowsin (Dominic Purcell) ja muutaman muun vangin karkuun jättämällä sairastuvan oven auki. Toisella tuotantokaudella Sara tapaa Michaelia ja ryhtyy pakenemaan tämän kanssa.


title: Sara Tancredi

text:
Kolmannella tuotantokaudella ”Yhtiön” agentti Gretchen (Jodi Lyn O’Keefe) ottaa Saran panttivangiksi jotta Michael auttaisi James Whistlerin ulos Sonasta. Michael auttaa Whistlerin ulos, mutta Yhtiö tappaa Saran siitä huolimatta.
Neljännellä tuotantokaudella Michael kuulee Saran olevan elossa ja löytää tämän Saran perheystävän Brucen avulla. Sara auttaa Michaelia ja muita karkureita tuhoamaan Yhtiön. Neljännellä kaudella Sara myös odottaa Michaelille lasta ja pari menee naimisiin. Sara vangitaan Michaelin äidin murhasta, mutta Michael auttaa tämän ulos uhraten samalla oman henkensä. Sara nimeää lapsen Michaelin mukaan.


title: 69 tapaa käyttää kuollutta prinsessaa

text: 69 tapaa käyttää kuollutta prinsessaa () on Stewart Homen vuonna 2002 ilmestynyt romaani. Kirja ilmestyi suomeksi vuonna 2004 Liken kustantamana. Teoksen päähenkilö on parikymppinen opiskelija Anna Noon, joka asuu Aberdeenissa Skotlannissa. Anna ja arvoituksellinen keski-ikäinen mies harrastavat keskenään seksiä ja käyttävät lähistöllä sijaitsevia muinaisia kivikehiä psykodraamoissaan.


title: Sosiaaliset objektit

text: Sosiaalinen objekti on psykologiaan ja symbolisen interaktionismin teoriaan liittyvä käsite, jolla viitataan objekteihin, joiden merkitys muodostetaan sosiaalisessa ja kulttuurisessa vuorovaikutuksessa.


title: Sosiaaliset objektit

text: Käsitteellä viitataan myös verkossa julkaistun sisältöön, jonka ympärille syntyy keskustelua ja vuorovaikutusta. Jyri Engeströmin mukaan sosiaaliset verkostot ovat karttoja ihmisten välisistä suhteista, mutta ne eivät vielä kerro, miksi jotkut ihmiset ovat kytkeytyneitä toisiinsa ja jotkut eivät. Engeströmin mukaan ihmisiä yhdistää verkostoissa jaettu sosiaalinen objekti ja hyvät sosiaalisen median palvelut antavat ihmisten lisätä sosiaalisia objekteja: valokuvia, videoita, linkkejä tai matkoja..


title: Sosiaaliset objektit

text: Antti Leino sanoo kirjassa Dialogin aika, että sosiaalisia objekteja voivat olla moninaiset staattiset, dynaamiset tai liikkuvat sisällöt, käyttäjien reaktiot, sovellukset, pelit ja kilpailut. Käytännössä kaikki sellainen, johon käyttäjä voi osallistua, jota hän voi kommentoida ja jakaa toisille internetin välityksellä .


title: Dingo (panssariauto)

text: Dingo Scout Car on australialainen Ford Motor Companyn valmistama toisessa maailmansodassa käytetty panssariauto. Autoa valmistettiin vuonna 1942 yhteensä 245 kappaletta.


title: Dingo (panssariauto)

text: Toisen maailmansodan alkaessa Australian armeija oli heikosti varustettu. Armeijalla oli vähän panssaroituja ajoneuvoja. Perinteisesti Iso-Britannia oli toimittanut kalustoa Australian armeijalle mutta sodan alkaessa Britannian teollisuus oli sidottu maan omiin sotaponnisteluihin. Tästä tilanteesta johtuen Australia oli pakotettu valmistamaan itse tarvittavaa lisäkalustoa.


title: Dingo (panssariauto)

text: Dingo Scout Car perustui Fordin siviilimallin autoon, johon yhdistettiin Marmon-Herringtonin valmistama nelivetoinen voimansiirto. Dingon moottorina toimi Fordin joko 85 tai 95 hevosvoimanen V8 polttomoottori ja sen panssaroinnin valmisti Victorian Railways. Auto aseistettiin Bren LMG konekiväärillä ja sen sarjavalmistus alkoi vuonna 1942.


title: Dingo (panssariauto)

text: Dingo Scout Carin ongelmaksi muodostui sen suuri paino, joka heikensi auton maasto-ominaisuuksia. Painosta johtuen jopa sen etuakseli saattoi vääntyä ajettaessa huonossa maastossa. Paino-ongelman ratkaisuksi Dingosta suunniteltiin kevyemmin panssaroitu malli, joka ei kuitenkaan päätynyt koskaan tuotantoon. Vuoden 1942 lopussa tuontilanne muuttui ja panssariautojen tuonti Australiaan oli taas mahdollista. Dingo korvattiinkin muilla ajoneuvoilla ja se poistettiin lopullisesti Australian armeijan käytöstä vuonna 1945. Muutamia käytöstä poistettuja Dingoja on edelleen jäljellä museoituna panssarimuseoissa sekä yksityisomistuksessa.


title: Chidi Odiah

text: Chidi Odiah (s. 17. joulukuuta 1983 Port Harcourt, Nigeria) on nigerialainen jalkapalloilija. Hän edustaa tällä hetkellä Venäjän pääsarjassa pelaavaa TsSKA Moskovaa ja on pelipaikaltaan oikea laitapuolustaja.


title: Chidi Odiah

text: Ennen siirtymistään TsSKA Moskovaan vuonna 2004, Odiah edusti nigerialaisia Dolphinsia ja Julius Bergeriä sekä moldovalaista Sheriff Tiraspolia.


title: Chidi Odiah

text: Ensimmäisen maalinsa maajoukkueessa hän teki 11. lokakuuta 2008 pelatussa vuoden 2010 MM-karsintaottelussa Sierra Leonea vastaan.


title: Jutaaminen

text: Jutaaminen (myös jutaminen, jutaus) tarkoittaa suurporonhoitajien vaellusta porojensa kanssa toiseen paikkaan osana perinteistä vuotuiskiertoa. Suurporonhoitajat jutasivat satojakin kilometrejä yleensä kesä- ja talvilaiduntensa (ja samalla kesä- ja talvikyliensä) välillä.


title: Jutaaminen

text: Jutaaminen on saamelaisperäinen termi, joka liittyy juuri suurporonhoitoon. Saamelaisten alkuperäiseen pyyntikulttuuriin kuului myös perinteistä vuotuiskiertoa, mutta sitä ei sanota jutaamiseksi.


title: Deponointi

text: Deponointi tarkoittaa teoksen tallentamista esimerkiksi museon kokoelmiin niin, että museo ei omista sitä.


title: Deponointi

text: Deponointi on eräänlaista lahjoittamista, mutta omaisuuden luovuttaminen on peruutettavissa. Teoksen tai kokoelman käyttöoikeus siirtyy museolle, ja deponointi on tavallaan pitkäaikainen laina. Omistusoikeus ei siirry, ja myös käyttöön saattaa liittyä rajoituksia. Vakuutusvastuusta, laina-ajasta sekä hallinta-, käyttö- ja edelleenlainausoikeudesta tehdään yleensä kirjallinen sopimus.


title: Paavali Halonen

text: Paavali Ollinpoika Halonen eli Paavo Halonen (1565 Muhos – 1642 Kemijärvi) oli suomalainen uudisraivaaja ja sotapäällikkö. Halonen oli Kemijärven ensimmäinen kanta-asukas. Paavali Halosella ja hänen vaimollaan Anna Halosella oli kolme poikaa: Paavo, Olli ja Pekka.


title: Paavali Halonen

text: Kansantarinoiden mukaan Paavali Halonen oli sissipäällikkö rappasodan aikana. Tarinoita tästä on tallentanut mm. Hjalmar Appelgren-Kivalo teoksessaan "Muinaisjäännöksiä ja tarinoita Kemin kihlakunnan itäisissä osissa".


title: Paavali Halonen

text: Paavali Halonen ja hänen vaimonsa Anna Briita Halonen muuttivat Kemijärvelle 1600-luvun alkuvuosina. Heistä alkaa koko Koillis-Lappiin levinnyt asutus, joka jatkuu nyt monina erinimisinä sukuina. Paavalin kolme poikaa ovat alkuna niille kolmelle sukuhaaralle, jotka vaikuttavat edelleen Koillis-Lapissa. Vanhimman pojan, Paavon, sukua lienee Kemijärvellä ja sen lähiympäristössä eniten, mutta sitä löytyy myös Sodankylästä ja Savukoskelta. Ollista suku jatkuu pääasiassa Sallassa ja Kemijärvellä. Pekasta alkanut sukuhaara on levinnyt laajalle Koillis-Lapin alueelle. Sitä on Pelkosenniemellä, Savukoskella ja Sallassa, niiden monissa eri kylissä.


title: Ayila Yussuf

text: Atanda Ayila Yussuf (s. 4. marraskuuta 1984 Lagos, Nigeria) on nigerialainen jalkapalloilija. Hän edustaa tällä hetkellä ukrainalaista Dynamo Kiovaa ja on pelipaikaltaan puolustava keskikenttäpelaaja.


title: Ayila Yussuf

text: Yussuf siirtyi ukrainalaisseura Dynamo Kiovaan vuonna 2003 kotimaansa Union Bankista. Hän on pelannut otteluita myös Nigerian maajoukkueessa.


title: Paul Aguilar

text: Paul Nicolás Aguilar Rojas (s. 6. maaliskuuta 1986 Concordia, Sinaloa, Meksiko) on meksikolainen jalkapalloilija. Hän edustaa tällä hetkellä meksikolaista Pachucaa ja on pelipaikaltaan oikea laitapuolustaja.


title: Paul Aguilar

text: Hän oli Meksikon maajoukkueen mukana vuoden 2010 MM-kilpailuissa.


title: Christian Eriksen

text: Christian Dannemann Eriksen (s. 14. helmikuuta 1992 Middelfart, Tanska) on tanskalainen jalkapalloilija. Hän edustaa Englannin Valioliigassa pelaavaa Tottenham Hotspuria ja on pelipaikaltaan hyökkäävä keskikenttäpelaaja.


title: Christian Eriksen

text: Pelatessaan Odense Boldklubin junioriakatemiassa Eriksen valittiin vuoden 2008 alle 17-vuotiaiden parhaaksi pelaajaksi. Lokakuussa 2008 hän siirtyi Ajaxin junioriakatemiaan. Hän oli nuorin vuoden 2010 MM-kilpailuihin osallistunut pelaaja.


title: Christian Eriksen

text: Eriksen aloitti jalkapalloilu-uransa kotikaupunkinsa Middelfartista. Vuonna 2005 hän vaihtoi Odense Boldklubin junioriakatemiaan. Hän on pelannut Tanskan eri ikäluokkien maajoukkueissa alkaen alle 16-vuotiaista. Hänen hyvien ja lupaavien esitystensä jälkeen eri ikäluokissa muun muassa eurooppalaiset suurseurat Chelsea ja Barcelona olivat kiinnostuneita hankkimaan tanskalaisnuorukaisen.


title: Christian Eriksen

text: 17. lokakuuta 2008 Eriksen teki 2½-vuotisen sopimuksen alankomaalaisseura Ajaxin kanssa. Hänestä maksettu siirtokorvaus oli arviolta noin miljoona euroa. Hän pelasi vajaan kahden vuoden ajan seuran juniorijoukkueissa, ennen kuin tammikuussa 2010 hänet nostettiin edustusjoukkueeseen. Ensiesiintymisensä edustusjoukkueessa hän teki 17. tammikuuta 2010 ottelussa NAC Bredaa vastaan. Joukkueen päävalmentaja Martin Jol kehui häntä ja vertasi hänen pelityyliään hyvin samankaltaiseksi kuin Wesley Sneijderilla ja Rafael van der Vaartilla; hän omaa hyvän pelinlukutaidon ja on tyypillinen "10-paikan" pelaaja. 25. maaliskuuta 2010 hän teki joukkueessa ensimmäisen maalinsa KNVB-cupin ottelussa Go Ahead Eaglesia vastaan. 10. huhtikuuta 2010 Eriksen solmi joukkueen kanssa jatkosopimuksen, joka ulottuu kesään 2014 asti. Ensimmäisen kautensa päätteeksi hänen tililleen kertyi yhteensä 15 sarjaottelua.


title: Christian Eriksen

text: Eriksen teki ensimmäisen sarjamaalinsa Ajaxissa heti kauden 2010–2011 alussa 29. elokuuta 2010 vierasottelussa De Graafschapia vastaan. Ensimmäisen maalinsa kotikentällä Amsterdam Arenalla hän teki 11. marraskuuta 2010 cup-ottelussa BV Veendamia vastaan. Joulukuussa 2010 Eriksen palkittiin Tanskassa "vuoden talentti" -palkinnolla. 17. helmikuuta 2011 Eriksen avasi maalitilinsä myös Euroopassa, kun hän onnistui maalinteossa Eurooppa-liigan ottelussa belgialaista Anderlechtia vastaan.


title: Christian Eriksen

text: Loppukauden aikana Eriksenin vastuu kasvoi joukkueessa ja hänestä tuli yhä tärkeämpi pelaaja joukkueelleen. Hän pelasi lopulta kauden aikana 28 sarjaottelua, joissa syntyi yhteensä kuusi (6) maalia ja yhdeksän (9) maaliin johtanutta syöttöä.


title: Christian Eriksen

text: 30. elokuuta 2013 englantilaisseura Tottenham Hotspur ilmoitti Eriksenin siirtyvän joukkueeseen 13,5 miljoonan euron siirtokorvauksella, kun hän läpäisi seuran lääkärintarkastuksen. Eriksen liittyi lontoolaisseuraan yhdessä muiden samana päivänä julkistettujen siirtojen argentiinalaisen Erik Lamelan ja romanialaisen Vlad Chiricheșin kanssa. Kyseiset siirrot nostivat seuran kesällä uusiin pelaajiin käyttämän rahamäärän jo yhteensä 110,5 miljoonaan puntaan.


title: Christian Eriksen

text: Eriksen sai ensimmäisen kutsunsa Tanskan maajoukkueeseen helmikuussa 2010, ja teki 3. maaliskuuta 2010 ensiesiintymisensä ystävyysottelussa Itävaltaa vastaan. Hänestä tuli samalla Tanskan maajoukkuehistorian neljänneksi nuorin ensiesiintymisensä tehnyt pelaaja. 28. toukokuuta 2010 Eriksen kuului päävalmentaja Morten Olsenin julkistamaan 23:n miehen kokoonpanoon vuoden 2010 MM-kilpailuihin. Hän pelasi lohkovaiheessa kahdessa ottelussa, Alankomaita ja Japania vastaan.


title: Christian Eriksen

text:
4. kesäkuuta 2011 hän teki ensimmäisen maalinsa maajoukkueessa vuoden 2012 EM-karsintaottelussa Islantia vastaan.
Hänet valittiin Tanskan joukkueeseen vuoden 2012 EM-kilpailuihin.


title: Piirustuspaperi

text: Piirustuspaperi on piirustuksen pohjamateriaali, joka on puristettu kuiduista. Piirustuspaperi voi olla irtoarkkeina tai lehtiönä.


title: Piirustuspaperi

text:
Suurin osa paperilaaduista tehdään puumassasta, mutta parhaat piirustus- akvarelli- ja grafiikan paperit tehdään perinteisesti lumpusta, joka voi olla esimerkiksi puuvillaa tai pellavaa. Lumppupaperin pH-arvo on neutraali eli se on happovapaata. Hapoton paperi säilyttää värinsä ja rakenteensa toisin kuin puukuitupaperi, kuten makulatuuri ja sanomalehtipaperi, jotka kellastuvat ja haurastuvat nopeasti.
Piirtämiseen käytetään monenpaksuisia papereita. Paperin grammapaino tarkoittaa yhden neliömetrin kokoisen paperin painoa grammoina. Japaninpaperilla on pieni grammapaino, esimerkiksi 30 tai 40 grammaa, mutta ne ovat silti lujia ja melko paksuja. Akvarelli- ja syväpainopaperit taas ovat grammapainoltaan useamman sata grammaa. Nopeisiin harjoitelmiin sopivan kopiopaperin grammapaino on 80.


title: Piirustuspaperi

text: Sileä paperi soveltuu yksityiskohtaisiin piirustuksiin. Hiilellä piirrettäessä ihanteellisena paperina pidetään melko karkeaa ja vahvaa paperia, joka kestää myös hankausta. Hiili korostaa paperin pintarakennetta, ja se tarttuu paremmin karhealle paperille. Puristehiili, jossa on sideainetta joukossa, sopii myös sileille papereille. Tussipiirustuksissa melko tukeva ja jonkin verran liimattu paperi sopii parhaiten.


title: Piirustuspaperi

text: Hiili- ja pastellipiirustuksissa käytetään myös Ingres-paperia, joka on tavallisesti sävyllistä. Elävän mallin piirustuksessa harjoitelmiin käytetään usein litoposteria, koska se on sopivan kokoista ja kohtuuhintaista. Litoposterin nurja puoli on kiiltävä.


title: Piirustuspaperi

text: Teknisessä piirustuksessa käytetään skissiä, joka on läpikuultavaa ja silkkipaperimaista. Sille on käytännöllisintä piirtää lyijy- ja huopakynillä. Skissiä ja kuultopaperia on eri paksuisena, myös kestävämpää muovikalvoa käytetään. Muovit ja kuultavat paperit ovat avuksi etenkin kopioitaessa.


title: Run Through the Jungle

text: Run Through the Jungle on yhdysvaltalaisen Creedence Clearwater Revival -yhtyeen kappale vuoden 1970 menestysalbumilta "Cosmo's Factory", jonka a-puolen se päättää. Kappale on yhtyeelle tyypillistä blues rockia, johon alun ja lopun ääniefektit tuovat psykedeelisiä vaikutteita. ”Run Through the Jungle” on sävellyksenä siitä erikoinen, että se koostuu vain yhdestä soinnusta.


title: Run Through the Jungle

text: ”Run Through the Jungle” julkaistiin myös kahden a-puolen singlellä yhdessä kappaleen ”Up Around the Bend” kanssa. Se nousi Yhdysvalloissa sijalle neljä ja sijoitukseen laskettiin molemmat kappaleet. Australiassa samalla kaavalla julkaistu single "Up Around the Bend / Run Through the Jungle" oli listaykkösenä kaksi viikkoa.


title: Run Through the Jungle

text: Kappaleen sanoitusta on usein erehdytty luulemaan Vietnamin sodasta kertovaksi, etenkin nimensä vuoksi () ja myös siksi, että yhtyeen pari aikaisempaa hittiä; ”Fortunate Son” ja ”Who'll Stop the Rain”, olivat molemmat protesteja kyseistä sotaa vastaan. Laulusta tuli joka tapauksessa suosittu Vietnamissa taistelevien amerikkalaissotilaiden keskuudessa. Kappaleen tekijä, yhtyeen laulaja-kitaristi John Fogerty on kertonut, että aiheena on huoli aseiden lisääntymistä kohtaan.


title: Run Through the Jungle

text: Yhtyeen rytmikitaristi Tom Fogerty piti ”Run Through the Junglea” suosikkinaan kaikista CCR-kappaleista.


title: Run Through the Jungle

text: Kappaleen alussa ja lopussa kuultavat ääniefektit luotiin basisti Stu Cookin mukaan äänittämällä kitaroita ja pianoa takaperin. John Fogerty soitti kappaleessa myös huuliharppua ja hän joutui äänittämään lauluosuutensa myöhemmin erikseen, koska laulu alkoi huuliharppuosuuden jälkeen liian nopeasti.


title: Run Through the Jungle

text: Creedence Clearwater Revivalin entinen manageri Saul Zaentz piti John Fogertyn myöhempää soolokappaletta ”The Old Man Down the Road” (1985) liian samanlaisena ”Run Through the Junglen” kanssa ja haastoi Fogertyn oikeuteen. Se oli mahdollisesti ensimmäinen kerta, kun artistia syytettiin itsensä plagioimisesta.


title: Run Through the Jungle

text: Cover-version kappaleesta ovat tehneet muun muassa Bruce Springsteen, Georgia Satellites, 8 Eyed Spy, Los Lobos, Killdozer ja The Gun Club. Viimeksi mainittu sisälsi kuitenkin erilaisen sanoituksen, koska kyseisen yhtyeen laulusolisti ei saanut selvää kaikista John Fogertyn sanoista.


title: Pastelli

text: Pastelli voi viitata seuraaviin asioihin:


title: Magdaléna Rybáriková

text: Magdaléna Rybáriková (s. 4. lokakuuta 1988 Piešťany, Tšekkoslovakia) on slovakialainen tennispelaaja. Parhaimmillaan hän on ollut naisten maailmanlistalla sijalla 17 ja on voittanut neljä WTA-turnausta kaksinpelissä.


title: Magdaléna Rybáriková

text: Rybáriková aloitti vuoden 2009 pelaamalla ASB Classic -turnauksessa Aucklandissa. Hän hävisi avauskierroksella neljänneksi sijoitetulle Aleksandra Wozniakille luvuin 6–3, 6–7(4), 7–5. Rybáriková pelasi seuraavaksi Moorilla Hobart Internationalissa, jossa hän voitti 1. kierroksella Kateryna Bondarenkon 4–6, 7–6(6), 6–1, toisella kierroksella turnauksessa ykköseksi sijoitetun Flavia Pennettan 7–5, 6–3 ja puolivälierässä Melinda Czinkin 6–0, 1–6, 7–6(7). Semifinaalissa hän hävisi Iveta Benešoválle luvuin 6–1, 6–3. Turnauksen jälkeen hän nousi maailmanlistan sijalle 50. Australian avoimissa Rybáriková hävisi 1. kierroksella viidenneksi sijoitetulle Vera Zvonarjovalle 7–6(2), 6–0. PTT Pattaya Openin 1. kierroksella hän voitti Kimiko Date Krummin luvuin 6–2, 4–6, 6–4 ja toisella kierroksella Ivana Lisjakin 6–4, 2–6, 6–2. Puolivälierässä hän yllätti toiseksi sijoitetun Caroline Wozniackin 6–4, 6–1. Semifinaalissa hän hävisi Sania Mirzalle 6–4, 5–7, 6–1. Turnauksen jälkeen Rybáriková nousi maailmanlistan sijalle 47. Dubai Tennis Championships -turnauksessa hän hävisi avauskierroksella Samantha Stosurille 6–4, 6–3. Ensimmäisellä kierroksella hän putosi jatkosta myös Indian Wellsissä, Stuttgartissa, Roomassa ja Madridissa. Sony Ericsson Openissa hän pääsi toiselle kierrokselle, häviten Amélie Mauresmolle 6–3, 1–6, 6–2 ja Ranskan avoimissa toisella kierroksella tuli tappio Jelena Jankovićille 6–1, 6–2. Ensimmäisen WTA-turnausvoittonsa hän otti AEGON Classicissa, kun finaalissa hän voitti Kiinan Li Nan luvuin 6–0, 7–6(2). US Openissa hän pääsi toisen kerran Grand Slam -turnauksessa kolmannelle kierrokselle. Sen hän hävisi Venus Williamsille 6–2, 7–5.


title: Magdaléna Rybáriková

text: Vuonna 2010 Rybáriková hävisi Australian avointen ensimmäisellä kierroksella Dinara Safinalle. Ranskan avoimissa hän pääsi toiselle kierrokselle ja jäi sekä Wimbledonissa että Yhdysvaltain avoimissa avauskierrokselle. Myös vuonna 2011 hän jäi Australian avoimissa avauskierrokselle. Helmikuussa Rybáriková voitti toisen WTA-turnauksensa, kun Memphisin finaalissa Rebecca Marino joutui luovuttamaan. Ranskan avoimissa, Wimbledonissa sekä Yhdysvaltain avoimissa hän hävisi ensimmäisen kierroksen ottelunsa.


title: Fabio Fognini

text: Fabio Fognini (s. 24. toukokuuta 1987 Sanremo) on italialainen tennispelaaja. Parhaimmillaan hän on ollut miesten maailmanlistalla kaksinpelissä sijalla 13 ja voittanut kahdeksan ATP-turnausta. Nelinpelissä hän on voittanut viisi ATP-turnausta, joista kolme Simone Bolellin kanssa mukaan lukien vuoden 2015 Australian avoimet.


title: Fabio Fognini

text: ATP-haastajaturnausten finaaliin Fognini on päässyt kolme kertaa. Vuonna 2007 Rogers Masters-turnauksessa Montrealissa hän voitti toisella kierroksella Andy Murrayn luvuin 6–2, 6–2, mutta hävisi kolmannella kierroksella Roger Federerille luvuin 1–6, 1–6. Fognini pääsi ensimmäisen kerran maailmanlistalla sadan joukkoon 19. marraskuuta 2007 sijoituttuaan sijalle 94. Merkittävä etappi Fogninin uralla oli voitto 13:nneksi sijoitetusta Gaël Monfilsista Ranskan avoimissa 2010, kun hän voitti luvuin 2–6, 4–6, 7–5, 6–4, 9–7.


title: Fabio Fognini

text: Ranskan avoimissa 2011 Fognini selviytyi puolivälieriin, ensimmäisenä italialaisena miespelaajana 16 vuoteen. Puolivälieräpaikan hän saavutti voittamalla neljännellä kierroksella Albert Montañésin yli neljä tuntia kestäneessä ottelussa luvuin 4–6, 6–4, 3–6, 6–3, 11–9. Fognini ei kuitenkaan pystynyt pelaamaan puolivälieräpeliään Novak Đokovićia vastaan, vaan hän joutui vetäytymään kipeytyneen jalan takia.


title: Fabio Fognini

text: 2014 huhtikuussa Fabio Fognini otti ensimmäisen voiton top-10 pelaajasta, Andy Murraysta eräluvuin 6–3, 6–3, 6–4. Vuonna 2014 Fognini myös kohosi uransa tähän asti korkeimpaan ranking sijoitukseen 13.


title: Fabio Fognini

text: Kausi 2015 lähti Fogninin kannalta käyntiin murheellisesti, sillä hän hävisi peräti 7 ottelua perätysten. Kaikki ottelut pelattiin kovilla kentillä. Nelinpelissä ottelut kuitenkin luistivat mallikkaasti. Italialaisen maamiehensä Simone Bolellin kanssa he voittivat Australian avointen mestaruuden 2015. Helmikuussa ATP-500 sarjan turnauksessa Rio De Janeirossa Fabio Fognini eteni finaaliin asti kukistaen mm. espanjalaisen moninkertaisen Grand Slam voittajan, Rafael Nadalin eräluvuin 1–6, 6–2, 7–5. Finaalissa toinen espanjalainen, David Ferrer osoittautui kuitenkin paremmaksi eräluvuin 6–2, 6–3. Barcelonan ATP-turnauksessa Fognini voitti Nadalin toistamiseen 3. kierroksella erin 6–4, 7–6. Puolivälierissä Pablo Andujar-Alba oli kuitenkin vahvempi eräluvuin 6–1, 6–3.


title: Fabio Fognini

text: Fognini tunnetaan tenniskenttien tuittupäänä ja aika ajoin hän menettää täysin malttinsa peliin.


title: Fabio Fognini

text: Fognini meni naimisiin tennispelaaja Flavia Pennettan kanssa kesäkuussa 2016.


title: Sininenpesukarhukoira

text: Sininen pesukarhukoira on amerikkalainen koirarotu. Se kuuluu pesukarhukoiriin ja sitä kasvatetaan tyypillisesti eteläisissä osavaltioissa. Vaikkei sillä ole FCI:n tunnustusta, se on Suomen Kennelliiton hyväksymä.


title: Sininenpesukarhukoira

text: Sininen pesukarhukoira on lihaksikas ja nopea, ei tanakka eikä kömpelö. Se kantaa päänsä korkealla ja häntänsä selän yllä näyttämättä pelon tai hermostumisen merkkejä. Sinitäplikkään karvapeitteen tulee olla kohtalaisen karheaa ja kiiltävää. Sinisen pesukarhukoiran sininen väritys muodostuu mustavalkoisesta läikityksestä joka antaa vaikutelman laivastonsinisestä väristä. Tämä läikitys peittää rungon ja selässä, korvissa ja sivuilla voi olla vahtelevan muotoisia mustia laikkuja. Sinivoittoisuus on toivottavampaa kuin mustavoittoisuus. Mustan pitäisi olla vallitseva väritys päässä ja korvissa. Sinisellä pesukarhukoiralla tulee olla punaruskeat (tan) merkit silmien yllä ja poskissa sekä tummanpunainen täplitys käpälissä ja alaraajoissa runkolinjan alapuolella, rinnassa ja hännän alla. Rungon sinisen läikityksen on suositeltavaa olla vaaleammin täplittynyt. Rungossa sinisen täplityksen tulee olla valkoista vallitsevampi. Muut värit eivät ole sallittuja, mutta lähes kokomusta vain muutamalla täplällä käpälissä ja rinnassa hyväksytään. Myös suurimmassa osassa hännänpään sinisiä täpliä voi olla harmaata.


title: Sininenpesukarhukoira

text: Sinisellä pesukarhukoiralla on alaskiinnittyneet korvat jotka ulottuvat vähintään kirsuun. Kuonon pitäisi olla neliömäinen, ei kapea vaan hieman kallon syvyyttä lyhyempi. Kuononlinjan tulee olla erottuva ja kallon pitäisi olla hieman kupolimainen. Huulet peittävät kokonaan alaleuan. Silmien tulee olla suuret ja toisistaan erille asettuneet. Niiden väri vaihtelee vaaleanruskeasta tummanruskeaan ja silmäluomet ovat tiiviit. Niska on kaareutunut ja lihaksikas, keskipituinen eikä siinä ole liiallista kaulanahkaa.


title: Sininenpesukarhukoira

text: Uros on 63,5-68,5 cm korkea ja painaa 55-80 paunaa. Narttu on huomattavasti pienempi, 58-63,5 cm korkea ja 45-65 paunaa painava. Rungon tulee olla olkavarsista korkeampi kuin lonkista, ja säästä hännäntyveen mitattuna rungon pitäisi olla korkeuttaan hieman pidempi. Rintakehä on syvä ja kylkiluut koholla, pikemminkin vatsaa kohden kaartuvat kuin äärimmäisen ylöspistävät.


title: Sininenpesukarhukoira

text: Käpälät ovat kissamaiset, pyöreät ja niissä on kaareutuneet varpaat. Ne ovat suuremmat kuin lähes millään muulla rodulla. Takaraajojen kintereissä on kohtalainen taive. Kaikkien raajojen tulee olla edestä ja takaa katsottuna suorat.


title: Sininenpesukarhukoira

text: "American blue gascon" on kookkaampi kuin keskikokoinen sininen pesukarhukoira, vaikka ne toisiaan muistuttavatkin. Myös isogascognenajokoira on ulkonäöltään hyvin samantyyppinen.


title: Sininenpesukarhukoira

text: Sininen pesukarhukoira on hellä lasten kanssa ja uskollinen, rakastava lemmikki, mutta se voi olla haastava koulutettava. Se on vähiten ihmisaggressiivinen rotu, mutta siihen ei tule luottaa kissojen tai muiden pienten eläinten kohdalla. Kuten sen ajokoirasukulaiset, se on hyvin älykäs rotu ja sillä on hämmästyttävä taito ratkaista ongelmia. Tämä voi olla erityisen ongelmallista jos sitä pidetään pienessä pihassa, koska sille tulee antaa paljon tilaa. Koulutettuna rotu on hyvin tietoinen omistajastaan. Se kuolaa silloin tällöin, varsinkin jos sille annetaan ihmisten ruokaa. Se on hyvin äänekäs, kestävä ja ulvova haukkuja. Se on jalostettu työskenteleväksi metsästyskoiraksi ja voi olla haaste laiskalle omistajalle.


title: Sininenpesukarhukoira

text: Normaaleissa olosuhteissa koira on erinomainen perheen ja lasten kanssa. Koulutettuna se on ymmärtäväinen, ystävällinen koira. Sen kirsu kuitenkin voi saattaa sen hankaluuksiin, joten ruokaa ja roskia ei koskaan pitäisi jättää sen ulottuville. Rotu tervehtii vieraita merkittävällä ulvonnallaan, mikä usein virheellisesti tulkitaan aggressiivisuudeksi, ja se nuuskii esineet läpikotaisin, kunnes on tyytyväinen. Yleensä tämä on vain tapa, jolla rotu oppii tuntemaan esineitä. Koska sinisellä pesukarhukoiralla on vahva hajuaisti, siitä saa erinomaisen metsästys- tai jäljestyskoiran. Se ajaa mitä tahansa pientä eläintä puuhun ja käsittee niitä pesukarhuroduista parhaiten.


title: Sininenpesukarhukoira

text: Sininen pesukarhukoira jalostettiin Louisianassa lounaisranskalaisesta isogascognenajokoirasta, englanninkettukoirasta, curista, amerikankettukoirasta ja virginiankettukoirasta. Alun perin United Kennel Club rekisteröi rodun englanninkettukoiran ja pesukarhukoiran nimien alle, mutta luokitteli sen omaksi rodukseen vuonna 1946. Myös Suomen Kennelliitto, Australian National Kennel Council ja Uuden-Seelannin kennelklubi ovat tunnustaneet rodun. Viime aikoina jopa Amerikan kennelklubi on alkanut rekisteröidä sitä.. American blue gascon on rodun alamuunnos, joka on kookkaampi, painavampi ja ajokoiramaisemman näköinen.


title: Kenian šillinki

text:
Kenian šillinki (KES) on Keniassa käytettävä valuutta.
1000 Kenian shillinkiä maksaa 8,45 euroa (2.8.2015)


title: Brontotheriidae

text: Brontotheriidae oli kavioeläimiin kuulunut heimo, joka käsitti nykyisiä sarvikuonoja muistuttaneita eläimiä Pohjois-Amerikassa ja Itä-Aasiassa. Heimo eli paleogeenikaudella noin 56–34 miljoonaa vuotta sitten.


title: Brontotheriidae

text: Brontotheeriidae heimon jäseniä on löydetty runsaasti Pohjois-Amerikasta tuhkaan hautautuneina. Niiden hampaistosta on päätelty niiden syöneen pehmeää kasvillisuutta ehkä avoimilla metsämailla. Ensimmäiset tunnetut heimon jäsenet olivat melko pieniä, mutta ne kehittyivät nopeasti hyvin suuriksi. Monilla lajeilla oli päässään sarvi, joka ainakin osalla lajeista oli suurempi uroksilla kuin naarailla. Muutamilla lajeilla oli myös kookkaat kulmahampaat. Kuonossa ollut sarvi ei itse asiassa ollut sarvi sanan varsinaisessa merkityksessä, sillä se oli tiheän ihon peittämä samaan tapaan kuin esimerkiksi kirahvin sarvet. Brontotheeriidae-heimon edustajat hävisivät lopulta metsämaiden vähentyessä ja niiden hävitessä kilpailun kevyemmille kavioeläimille, kuten sarvikuonoille.


title: Brontotheriidae

text: o Hippomorpha


title: Sinivatsatangara

text: Sinivatsatangara ("Chlorochrysa calliparaea") on Etelä-Amerikassa tavattava tangaroihin kuuluva varpuslintu.


title: Sinivatsatangara

text: Kooltaan sinivatsatangara on noin 13 cm. Laji on päästään, selästään ja siivistään väriltään pääosin smaragdinvihreä. Päälaella on ruskehtavan oranssi täplä ja kaulan molemmilla puolilla on punaruskeat täplät. Yläperässä on leveähkö oranssi juova. Kurkku on musta ja vatsa on väriltään sinertävän vihreä. Naaras on koirasta hieman vaaleampi ja kurkku on harmaampi. Myös kaulan täplät ovat naaraalla koiraan täpliä pienemmät.


title: Sinivatsatangara

text: Sinivatsatangaraa tavataan Andien länsirinteiltä Venezuelasta, Kolumbiasta, Ecuadorista, Perusta ja Boliviasta. Linnun elinympäristöä ovat vuorten rinteillä kasvavat kosteat pilvimetsät ja metsien reunamaat. Sinivatsatangaran elinympäristöt sijaitsevat yleensä 900–1 800 metrin korkeudella merenpinnasta.


title: Sinivatsatangara

text: Sinivatsatangarat liikkuvat yleensä yksin, pareittain tai kolmen yksilön ryhminä ja voi liittyä myös sekaparviksi muiden tangaralajien kanssa. Laji liikkuu aktiivisesti puiden latvusten alaosissa. Ravintonaan sinivatsatangara käyttää pääasiassa pieniä hedelmiä, mutta syö myös hyönteisiä.


title: Keski-Suomen Opisto

text: Keski-Suomen Opisto on vuonna 1894 perustettu sitoutumaton kansanopisto, joka toimii vuodesta 2018 alkaen Äänekosken keskustassa. Vuosina 1912–2017 alun perin Äänekoskelle perustettu opisto sijaitsi Suolahdessa, mutta muutti sieltä takaisin Äänekoskelle siirtyessään Koskelan Setlementin alaisuuteen.


title: Keski-Suomen Opisto

text: Suolahdessa toimiessaan opisto antoi yleissivistävää ja ammatillista koulutusta sekä ammatillista lisäkoulutusta. Koskelan Setlementin alaisuudessa ensimmäiset kurssit pidettiin kesällä 2018, jolloin tulevien vuosien opintotarjonta ei ollut vielä täysin selvillä. Suunnitelmissa oli täydennyskoulutusta tanssinopettajille, kansalaisopiston opettajille, koululaisten aamu-ja iltäpäivätoiminnan ohjaajille ja mahdollisesti myös kestävään kehitykseen ja monikulttuurisuuteen liittyviä opintoja.


title: Keski-Suomen Opisto

text:
Keski-Suomen Opiston tarjontaan kuului Suolahdessa ammatillista koulutusta seuraavasti: nuoriso- ja vapaa-ajanohjauksen perustutkinto, koulunkäyntiavustajan ammattitutkintoon valmistava koulutus ja lasten ja nuorten erityisohjaajan ammattitutkintoon valmistava koulutus.
Ammatillisen koulutuksen lisäksi Keski-Suomen Opisto toteutti Suolahdessa kansanopistojen yleisen sivistystyön tehtävää tarjoamalla nuorille suunnattuja välivuosilinjoja ”RokkiBreikki” ja ”TaideBreikki” sekä kesäkursseja, kuten soitto- ja laululeirejä lapsille, lausuntakursseja sekä kansainvälisiä musiikkikursseja.
Kansanopistotyö Keski-Suomessa alkoi Keski-Suomen Maamiesseuran ja Hämäläis-Osakunnan yhteistyönä. Maaliskuun 28. päivänä 1894 pidettiin Jyväskylässä kannatusyhdistyksen ja kuntien edustajien kokous, jossa päätettiin yhdistyksen säännöistä ja johtokunnasta, sekä määrättiin opiston sijoituspaikaksi Äänekoski. 1.11.1894 Keski-Suomen Kansanopisto aloitti työnsä sitoutumattomana maakuntaopistona. Ensimmäisinä vuosina rehtorina toimi pastori Kaarlo Kerkkonen. Suolahteen Keski-Suomen opisto siirtyi vuonna 1912, jolloin arkkitehti Yrjö Blomstedtin suunnittelema opistorakennus valmistui. Keski-Suomen Opiston rehtorina on toiminut vuodesta 1990 FM, opetusneuvos Hannu Salvi.


title: Keski-Suomen Opisto

text: Keski-Suomen kansanopiston kannatusyhdistyksen aloitteesta Koskelan setlementti haki talousvaikeuksiin joutuneen opiston ylläpitolupaa, ja opisto yhdistettiin siihen vuoden 2018 alusta. Jo kolme vuotta aiemmin Suolahden kampuksella lopetti toimintansa Humanistinen ammattikorkeakoulu. Keski-Suomen Opiston ammatillinen koulutus siirtyi Pohjoisen Keski-Suomen ammattiopiston (Poke) alaisuuteen syksyllä 2017. Konsertti- ja kokoustilana toimineen, kampukselle vuonna 1989 valmistuneen Suolahtisalin kunto on niin huono, että sen tulevaisuus on epävarma. Salin korjaus maksaisi lähes yhtä paljon kuin uuden rakentaminen.


title: Scharnhorst

text: Scharnhorst voi tarkoittaa seuraavia:


title: Tupolev Tu-204

text: Tupolev Tu-204 on kaksoismoottorinen keskipitkän matkan neuvostoliittolais/venäläinen Tupolevin valmistama lentokone, joka voi kuljettaa 212 matkustajaa. Lentokone esitelttiin ensimmäisen kerran vuonna 1989, ja pidetään suurin piirtein samanlaisena kuin Boeing 757. Sitä tuotetaan lähinnä Aeroflotia, Cubana de Aviaciónia ja Air Koryota varten, joka korvaa sillä Tupolev Tu-154 trijetin. Syyskuussa 2011 sovittiin lisäksi syyrialaisen Syrianair-lentoyhtiön kanssa uusien Tu-204SM matkustajalentokoneiden toimituksista. Tu-204SM on versio, jossa on käytetty hyväksi uusinta venäläistä lentokoneiden rakennustekniikkaa. Nyt konetyyppi on sertifiointitestissä. Tyypin sarjatuotanto aloitettiin 2011.


title: Tupolev Tu-204

text: Kaiken kaikkiaan TU204-sarjan koneita on valmistettu 73 kappaletta. Valtaosa koneista on venäläisillä yhtiöillä, mutta suurin yksittäinen tilaus on Iran Air-yhtiöllä, joka on tilannut jopa 35 uutta Tupolevia.


title: HMS Aboukir (1900)

text: HMS Aboukir oli Britannian Kuninkaallisen laivaston Cressy-luokan panssariristeilijä, joka palveli ensimmäisessä maailmansodassa.


title: HMS Aboukir (1900)

text: Alus tilattiin Fairfield Shipbuilding and Engineering Companyltä Govanista. Sen köli laskettiin 9. marraskuuta 1898 ja alus laskettiin vesille 16. toukokuuta 1900. Alus valmistui 3. huhtikuuta 1902.


title: HMS Aboukir (1900)

text: "HMS Aboukir" liitettiin palvelukseen otettaessa Välimeren laivastoon. Se oli maaliskuuhun 1907 saakka huollettavana Chathamin telakalla, josta palvelukseen palatessaan se liitettiin Välimeren laivaston 3. risteilijälaivueeseen. Alus poistettiin palveluksesta maaliskuussa 1909 Devonportissa ja se palasi palvelukseen heinäkuussa liitettynä Välimeren laivaston 6. risteilijälaivueeseen. Alus siirrettiin joulukuussa 1912 Kotilaivaston 4. risteilijälaivueeseen, josta se siirrettiin 1913 6. risteilijälaivueeseen ja edelleen saman vuoden lopulla 7. risteilijälaivueeseen.


title: HMS Aboukir (1900)

text: Ensimmäisen maailmansodan alkaessa alus oli sijoitettuna reserviin ja se palautettiin palvelukseen miehitettynä reserviläisillä. Alus liitettiin Cressy-luokan aluksista muodostettuun kontra-amiraali Henry H. Campbellin 7. Risteilijälaivueeseen. Laivue liitettiin osaksi Harwichiin sijoitettuja laivastovoimia osaksi Pohjanmeren valvontajoukkojen Risteilijäosasto C:tä valvomaan Pohjanmeren eteläosaa.


title: HMS Aboukir (1900)

text: "HMS Aboukir" oli kahden sisaraluksensa tulossa 22. syyskuuta satamaan tankatakseen. Osasto matkasi jonossa 10 solmun nopeudella, kun Saksan keisarikunnan laivaston sukellusveneen "SM U-9":n päällikkö luutnantti Otto Weddigen havaitsi alukset. Sukellusveneestä laukaistiin torpedo "HMS Aboukiriin", jonka köli katkesi. Alus upposi 20 minuutissa, jolloin 527 miestä sai surmansa. "HMS Cressy" ja "HMS Hogue" luulivat aluksi aluksen osuneen miinaan aloittaessaan pelastustyöt. Sukellusvene laukaisi kaksi torpedoa "HMS Hogueen" ja kaksi "HMS Cressyyn" upottaen kummatkin.


title: Winton (kylä Australiassa)

text: Winton on kylä ja paikallishallintoalue Australiassa Queenslandin osavaltion keskiosissa. Vuoden 2016 väestönlaskennan mukaan kylässä oli 875 asukasta. Koko paikallishallintoalueen asukasluku oli 1 134. Kylä sai nimensä vuonna 1876, jolloin postimestari Robert Allen nimesi sen synnyinkylänsä Wintonin mukaan, joka sijaitsee Englannissa Bournemouthin laitamilla. Wintonin kylä oli vuonna 1920 perustetun Qantasin, Australian nykyisen johtavan lentoyhtiön, alkuperäinen kotipaikka.


title: Jouhivihvilä

text: Jouhivihvilä ("Juncus filiformis") on monivuotinen, tuulipölytteinen vihviläkasvi. Sillä on pitkä vaakasuora juurakko, josta nousee millimetrin paksuja varsia. Kukinnon alin tukilehti on suunnilleen varren pituinen eli kasvi näyttää siltä, kuin kukinto olisi varren tai lehden puolivälissä. Kukinto on 5-10 kukkainen ja tiheä.


title: Jouhivihvilä

text: Jouhivihvilä kasvaa paljaalla kostealla maalla ja se on yleinen koko Suomessa.


title: Jouhivihvilä

text: Jouhivihvilä voi risteytyä ruijanvihvilän ("Juncus arcticus") kanssa, risteymää nimitetään väylävihviläksi ("Juncus arcticus" x "filiformis").


title: Mihail Osorgin

text: Mihail Andrejevitš Osorgin (, oikea sukunimi "Iljin", Ильи́н; 19. lokakuuta 1878 Perm – 27. marraskuuta 1942 Chabris, Ranska) oli venäläinen kirjailija.


title: Mihail Osorgin

text: Mihail Osorgin syntyi vanhaan aatelissukuun. Permin klassisen lukion jälkeen hän opiskeli Moskovan yliopiston juridisessa tiedekunnassa, josta hän valmistui vuonna 1902. Vuonna 1904 Osorgin liittyi sosialistivallankumoukselliseen puolueeseen. Joulukuussa 1905 hän joutui pidätetyksi ja pakeni vapauduttuaan Suomen ja Saksan kautta Italiaan, jossa hän asui vuoteen 1916 saakka toimien kirjailijana ja "Russkije vedomosti" -lehden kirjeenvaihtajana. Osorginin ensimmäinen merkittävä teos oli Italian-kuvaus "Otšerki o sovremennoi Italii" (1913).


title: Mihail Osorgin

text: Vuonna 1916 Osorgin palasi Venäjälle, jossa hän lokakuun vallankumouksen jälkeen toimi Venäjän kirjailijaliitossa, lehtimiesliitossa ja Volgan alueen nälkäänäkevien avustuskomiteassa. Vuonna 1921 hänet karkotettiin Kazaniin ja syksyllä 1922 monien älymystön edustajien kanssa ulkomaille. Vuonna 1923 Osorgin asettui Pariisiin, jossa hän toimi venäläisen emigranttilehdistön avustajana.


title: Mihail Osorgin

text: Kirjailijana Osorgin tuli tunnetuksi Venäjän vallankumousliikkeestä kertovalla romaanitrilogiallaan ”Hiljainen katu” ("Sivtsev Vražek", 1928), "Svidetel istorii" (”Historian silminnäkijä”, 1932) ja "Kniga o kontsah" (”Kertomus lopuista”, 1935). Hän on kirjoittanut myös muistelmateokset "Veštši tšeloveka" (”Ihmisen esineet”, 1929), "Tšudo na ozere" (”Järven ihme”, 1931) ja "Povest o sestre" (”Kertomus sisaresta”, 1931). Muistelmista tunnetuin on tekijän kuoleman jälkeen ilmestynyt "Vremena" (”Ajat”, 1955). Osorgin itse piti parhaana teoksenaan romaania "Volnyi kamenštšik" (”Vapaamuurari”, 1937), joka kertoo vapaamuurariksi ryhtyvän venäläisen emigrantin henkisestä kehityksestä.


title: Now and Ever After

text: Now and Ever After on Suburban Triben studioalbumi, joka julkaistiin 21. huhtikuuta 2010.


title: Now and Ever After

text: Levyltä on julkaistu yksi single, joka kantaa albumin nimeä. Albumi ylsi Suomen virallisen listan sijalle 4.


title: Dmitri Mamin-Sibirjak

text: Dmitri Narkisovitš Mamin-Sibirjak (, oikea sukunimi "Mamin"; 6. marraskuuta 1852 Permin läänin Verhoturjen kihlakunnan Visimo-Šaitanskin tehdas – 15. marraskuuta 1912 Pietari) oli venäläinen kirjailija.


title: Dmitri Mamin-Sibirjak

text: Dmitri Mamin-Sibirjak syntyi papin perheeseen. Hän opiskeli Permin pappisseminaarissa sekä Pietarin yliopistossa, jonka hän joutui taloudellisista syistä jättämään kesken. Kirjailijan ensimmäiset teokset ilmestyivät vuonna 1875. Hän tuli tunnetuksi Uralin vuoritehtaiden elämästä kertovista romaaneista "Privalovskije milliony" (”Privalovin miljoonat”, 1883), "Gornoje gnezdo" (”Vuoripesä”, 1884), "Dikoje štšastje" (”Mieletön onni”, 1884), "Tri kontsa" (”Kolme loppua”, 1890), "Zoloto" (”Kulta”, 1892) ja "Hleb" (”Leipä”, 1895) sekä kertomus- ja kuvauskokoelmista "Uralskije rasskazy" (”Uralin kertomuksia”, 1888–1901) ja "Sibirskije rasskazy" (”Siperian kertomuksia”).


title: Dmitri Mamin-Sibirjak

text: Mamin-Sibirjak kuvaa työväestön ja kapitalistisen porvariston elämää realistisesti 1860–1880-lukujen vallankumousliikkeen näkökulmasta. Hänet tunnetaan myös historiallisista ja omaelämänkerrallisista teoksista "Tšerty iz žizni Pepko" (”Piirteitä Pepkon elämästä”, 1894) ja "Iz daljokogo prošlogo" (”Kaukaisesta menneisyydestä”, 1902) sekä lastenkirjoista ”Metsästäjä-Eemeli” ("Emelja-ohotnik", 1884), ”Talvehtiminen Kylmäjoella” ("Zimovje na Studjonoi", 1892), ”Harmaakaula” ("Seraja šeika", 1893) ja ”Pikku Leenan satuja” ("Aljonuškiny skazki", 1894–1896).


title: Missa Pange lingua

text: Missa Pange lingua on Josquin Desprez'n neliääninen messu. Tutkijat yleisesti sijoittavat teoksen säveltäjän uran myöhäiseen vaiheeseen tyylillisten seikkojen johdosta ja siksi, ettei teos sisälly vuonna 1514 julkaistuun Petruccin kolmanteen kokoelmaan Desprez'n messuista. Messun nimi tulee Tuomas Akvinolaisen Corpus Christi -hymnistä "Pange lingua", jonka melodia onkin teoksessa kantavana voimana.


title: Vladimir Dudintsev

text: Vladimir Dmitrijevitš Dudintsev (, 29. heinäkuuta 1918 Harkovan alueen Kupjansk – 22. heinäkuuta 1998 Moskova) oli venäläinen neuvostokirjailija.


title: Vladimir Dudintsev

text: Vladimir Dudintsevin isä oli punaisten ampuma tsaarin-Venäjän upseeri. Hän valmistui Moskovan juridisesta instituutista vuonna 1940, osallistui toiseen maailmansotaan ja toimi haavoittumisensa jälkeen sotaoikeuden syyttäjänä Siperiassa. Vuosina 1946–1951 hän työskenteli "Komsomolskaja pravda" -lehdessä.


title: Vladimir Dudintsev

text: Dudintsevin ensimmäiset teokset ilmestyivät vuonna 1933. Ensimmäinen kertomuskokoelma julkaistiin vuonna 1952. "Novyi mir" -kirjallisuuslehdessä vuonna 1956 painettu, Stalinin ajan byrokratiaan törmäävästä keksijästä kertova romaani ”Ei ainoastaan leivästä” ("Ne hlebom jedinym") herätti kiivasta keskustelua Neuvostoliitossa ja ulkomailla. Dudintsevin toisen, 1940-luvun lopun lysenkolaisuutta kuvaavan romaanin ”Valkeat vaatteet” ("Belyje odeždy") julkaiseminen sallittiin vasta vuonna 1986.


title: Umbrian ja Marchen maanjäristys

text: Umbrian ja Marchen maanjäristys oli kaksi erillistä maanjäristystä, jotka tapahtuivat Umbrian ja Marchen hallintoalueilla Italiassa 26. syyskuuta 1997. Ensimmäinen järistys, jonka voimakkuus oli 5,6 magnitudia, tapahtui aamuyöllä 2.33 paikallista aikaa. Toinen järistys, joka oli voimakkuudeltaan 6,0 magnitudia, havaittiin 11.43 paikallista aikaa samana päivänä. Molempien järistyskeskus oli Annifon kylässä.


title: Umbrian ja Marchen maanjäristys

text: Toukokuun 1997 ja huhtikuun 1998 välisenä aikana Italiassa oli useita esi- ja jälkijäristyksiä. Umbrian ja Marchen järistyksessä kuoli 11 ihmistä.


title: Vihvilät

text: Vihvilät ("Juncus") on vihviläkasvien heimoon kuuluva suku. Sukuun kuuluu yli 200 lajia. Lajit ovat yleensä monivuotisia, mätästäviä tai pitkäjuurakkoisia. Niiden lehtitupet ovat avoimia ja kalvolaitaisia, kun taas piippojen ("Luzula") lehtitupet ovat umpinaisia ja niiden tupen suu on karvainen.


title: Salim Aribi

text: Salim Aribi (s. 16. joulukuuta 1974 Batna) on algerialainen jalkapalloilija. Puolustajana pelaava Aribi edustaa Algerian pääsarjassa CA Batnaa. Hän on aikaisemmin edustanut vain USM Algeria.


title: Salim Aribi

text: Aribi pelasi Algerian maajoukkueessa yhteensä 16 ottelua vuosien 2002–2004 aikana. Hän edusti maataan arvokisoissa kerran, vuoden 2004 Afrikan-mestaruuskisoissa, joissa Algeria selvisi puolivälieriin.


title: VenetianPrincess

text: Jodie Rivera (s. 22. huhtikuuta 1984), tunnetaan myös nimellä VenetianPrincess eli VP, on YouTube-persoona, joka tunnetaan tekemistään parodialauluista. Hän tuli tunnetuksi maailmanlaajuisesti vuonna 2006. VenetianPrincess on voittanut Miss YouTube -palkinnon.


title: Matti Vanhanen (täsmennyssivu)

text: Matti Vanhanen voi tarkoittaa seuraavia:


title: Piipot

text: Piipot ("Luzula") on vihviläkasvien (Juncaceae) heimoon kuuluva suku. Ne ovat monivuotisia, yleensä mätästäviä. Niiden lehtitupet ovat umpinaisia ja niiden tupen suu on karvainen, kun taas vihvilöiden lehtitupet ovat avoimia ja kalvolaitaisia. Suomessa esiintyy noin kymmenen piippolajia, joista osa jaetaan cielä alalajeihin.


title: Abdelmalek Cherrad

text: Abdelmalek Cherrad (, s. 14. tammikuuta 1981 La Tronche, Ranska) on ranskalais-algerialainen jalkapalloilija. Hyökkääjänä pelaava Cherrad edustaa Portugalin pääsarjassa Marítimoa.


title: Abdelmalek Cherrad

text: Cherrad pelasi Algerian maajoukkueessa yhteensä 18 ottelua ja onnistui maalinteossa seitsemän kertaa vuosien 2003–2007 aikana. Hän edusti maataan yksissä arvokisoissa vuoden 2004 Afrikan-mestaruuskisoissa, jossa Algeria selvisi puolivälieriin.


title: Kolmen kappaleen probleema

text: Kolmen kappaleen probleemasta voidaan fysiikassa puhua kahdessa eri merkityksessä:Yleisessä tapauksessa kolmen kappaleen vuorovaikuttaessa niiden liikeyhtälöitä ei voida ratkaista matemaattisen analyysin keinoin, vaan on turvauduttava erilaisiin likiarvoihin tai numeerisiin ratkaisuihin. Suomalainen matemaatikko Karl F. Sundman osoitti vuosina 1906–1912, että ratkaisu voidaan esittää myös suppenevien potenssisarjojen avulla.


title: Kolmen kappaleen probleema

text: Historiallisesti kolmen kappaleen probleemaa tutkittiin ensimmäiseksi Kuun, Maan ja Auringon välisten voimien ja niiden liikkeiden tarkemmaksi selvittämiseksi.


title: Kolmen kappaleen probleema

text: Kysymys kolmen kappaleen liikkeestä niiden välisen gravitaation vaikutuksesta tuli tarkemman käsittelyn alaiseksi ensimmäiseksi vuonna 1687, kun Isaac Newton julkaisi teoksensa 'Principia' (Philosophiae Naturalis Principia Mathematica). Sen ensimmäisen kirjan 66. propositiossa ja sen 22 korollaarissa Newton otti ensimmäiset askelet tämän kysymyksen selittämiseksi. Kolmannen kirjan 25. ja 35. propositiossa Newton otti myös ensimmäiset askelet tämän soveltamiseksi Kuun liikkeeseen sen ollessa Maan ja Auringon vetovoimien vaikutuksen alaisena.


title: Kolmen kappaleen probleema

text: Vasta myöhemmin tämä kysymys tuli kolmen kappaleen probleeman nimisenä kuuluisaksi varsinkin suuren vaikeutensa vuoksi.


title: Kolmen kappaleen probleema

text: 1700-luvun toisella neljänneksellä Kuun liikettä tutkittiin erityisen tarkasti. Asia sai suuren käytännöllisenkin merkityksen, sillä mitä tarkemmin Kuun liikkeet pystyttiin ennalta laskemaan, sitä tarkemmin Kuun asemaa voitiin käyttää hyväksi navigoinnissa pituuspiirin määrittämiseksi merellä. Newtonin työn perusteella pääteltiin, että ainakin suurimmaksi osaksi kysymystä Kuun liikkeestä voitiin käsitellä yksinkertaisesti olettamalla, että Aurinko aiheuttaa tietyn suuruisia häiriöitä Kuun kiertoliikkeeseen Maan ympäri.


title: Kolmen kappaleen probleema

text: Jean d’Alembert ja Alexis Clairaut yrittivät toisistaan riippumatta molemmat kehittää probleemalle yleisemmän ratkaisun käyttämällä differentiaaliyhtälöitä, joiden ratkaisuina saatiin perättäisiä, yhä tarkempia likiarvoja. Molemmat jättivät ensimmäiset kilpailevat analyysinsä asiasta Ranskan tiedeakatemialle ("Académie Royale des Sciences") vuonna 1747.


title: Kolmen kappaleen probleema

text: Nimitys ”kolmen kappaleen probleema” () tuli ensimmäiseksi käyttöön Pariisissa 1740-luvulla näiden tutkimusten yhteydessä. Myöhemmin, vuonna 1761, Jean d’Alembert mainitsi eräässä kysymyksen historiaa käsittelevässä tutkielmassaan, että Leonhard Euler oli kehittänyt keinon eräiden aiheeseen liittyvien differentiaaliyhtälöiden ratkaisemiseksi jo vuonna 1740. Suomessa probleeman kansantajuistajana ja merkittävänä tutkijana on 1980-2010-luvuilla tullut tunnetuksi Turun yliopiston tähtitieteen professori Mauri Valtonen.


title: Kolmen kappaleen probleema

text: Eräs tärkeä esimerkki kolmen kappaleen probleemasta on tapaus, jossa kaksi massiivista kappaletta kiertää ympyrärataa yhteisen massakeskipisteensä ympäri, ja kolmas kappale on paljon pienempi ja liikkuu samassa tasossa. Tällöin kahden massiivisen kappaleen keskinäinen kiertoliike on vakaa, ja myös kolmas, pienempi kappale voi pysyä näiden suhteen levossa, jos se sijaitsee jossakin Lagrangen pisteistä. Näistä viidestä pisteestä kolmessa tilanne on kuitenkin epävakaa, sillä pienikin ulkoinen häiriö saa kappaleen poikkeamaan paikoiltaan, ja vain kaksi on vakaita.


title: Kolmen kappaleen probleema

text: Tällaisen systeemin voivat muodostaa esimerkiksi Maa, Kuu ja avaruuteen lähetetty avaruusluotain. Sellaisen muodostavat myös Aurinko, Jupiter ja troijalaiset asteroidit, jotka sijaitsevat näiden muodostaman systeemin Lagrangen pisteissä ja kiertävät Aurinkoa siten, että osa niistä on aina kuudesosan kierrosta Jupiteria edellä, toiset taas saman verran jäljessä.


title: Kolmen kappaleen probleema

text: Toinen paljon tutkitun tapauksen muodostavat Aurinko, planeetta ja sitä kiertävä kuu. Tällaisissa tapauksissa voidaan planeetan ja kuun liikettä Auringon ympäri voidaan tarkastella ikään kuin ne muodostaisivat yhden kappaleen. Kuun liikkeelle planeetan ympäri voidaan taas laskea ensimmäinen likiarvo jättämällä Auringon vaikutus kokonaan huomioon ottamatta, ja tarkemmin sen liike on laskettavissa käsittelemällä Auringon vaikutusta häiriöteoreettisena korjauksena.


title: Kolmen kappaleen probleema

text: Kaikkialla aurinkokunnassa Auringon vetovoima on paljon suurempi kuin planeettojen väliset vetovoimat. Näin ollen planeettojen radat voidaan likimääräisesti laskea ottamatta huomioon muita voimia kuin Auringon vetovoima, mutta näin saatuja likiarvoja tarkennetaan muiden planeettojen aiheuttamilla pienillä häiriöillä. Myös näille korjauksille on johdettu sarjakehitelmiä.


title: Kolmen kappaleen probleema

text: Sähkömagneettinen vuorovaikutus muistuttaa gravitaatiota siinä, että kahden sähkövarauksen välinen voima on kääntäen verrannollinen niiden etäisyyden neliöön aivan samoin kuin kahden massan välinen gravitaatiovoimakin. Tämän vuoksi gravitaation liittyvälle kolmen kappaleen probleemalle kehitettyjä ratkaisuja voidaan analogisesti soveltaa myös tapauksiin, jossa hiukkaset vaikuttavat toisiinsa sähköisillä voimilla. Tällaisia sovelluksia on varsinkin atomifysiikassa. Tällä tavoin voidaan tutkia esimerkiksi heliumatomin ytimen ja sen molempien elektronien välisiä vuorovaikutuksia.


title: Kolmen kappaleen probleema

text: Samaan tapaan voidaan kuvata myös joidenkin kolmiatomisten molekyylien, kuten vesi- ja hiilidioksidimolekyylien ominaisuuksia. Tätä on voitu käyttää kaasujen eri suurten lämpökapasiteettien selittämiseen. Useimpia atomifysikaalisia kysymyksiä on kuitenkin käsiteltävä kvanttimekaniikan avulla.


title: Kolmen kappaleen probleema

text: Jos kappaleiden nopeus on lähellä valonnopeutta, kysymyksen käsittelyssä on otettava huomioon myös suhteellisuusteorian tulokset. Yleisen suhteellisuusteorian mukaan kiihtyvässä liikkeessä olevat massat saavat aikaan myös gravitaatioaaltoja ja menettävät täten energiaansa, mikä on otettava huomioon.


title: Kolmen kappaleen probleema

text: Kvanttifysiikassa on lisäksi otettava huomioon, että jos energiaa on riittävästi, voi esiintyä myös parinmuodostusta ja annihilaatiota eikä hiukkasten lukumääräkään näin ollen pysy vakiona.


title: Kolmen kappaleen probleema

text: Näiden seikkojen vuoksi klassiseen fysiikkaan perustuvat kolmen kappaleen probleeman ratkaisut ovat vain likimääräisiä.


title: Kolmen kappaleen probleema

text: Kolmen kappaleen probleema on erikoistapaus "useamman kappaleen probleemasta" ("n" kappaleen probleemasta). Tämä koskee sitä, miten "n" kappaletta liikkuvat, kun ne vaikuttavat toisiinsa esimerkiksi gravitaatiovoimilla. Myös "n" kappaleen tapauksessa ratkaisu voidaan esittää suppenevien potenssisarjojen avulla, kuten Sundman osoitti kolmen ja myöhemmin Quidong Wang useamman kappaleen tapauksessa. Kuitenkin sekä Sundmanin että Wangin sarjat suppenevat yleensä niin hitaasti, etteivät ne sovellu käytännön tarkoituksiin, ja siksi toistaiseksi numeerisen analyysin menetelmät (sekä eräissä tapauksissa trigonometrisilla sarjoilla saadut approksimaatiot) ovatkin ainoat käyttökelpoiset.


title: Kolmen kappaleen probleema

text: Esimerkkejä systeemeistä, joita "n" kappaleen probleema eri muodoissaan koskee, ovat galaksit sekä planeettakunnat, joissa on useampia planeettoja ja niillä mahdollisesti kuita, samoin useampielektroniset atomit, ionit ja molekyylit.


title: Ikuiseen rauhaan

text: Ikuiseen rauhaan. Valtio-oikeudellinen tutkielma () on Immanuel Kantin teos, joka julkaistiin vuonna 1795. Siinä esitetään kuinka saavutetaan yleismaailmallinen rauha konkreettisten kansainvälisten sopimusten avulla.


title: Ikuiseen rauhaan

text: Kant sai merkittäviä vaikutuksia Ranskan vallankumouksesta ja sen ajan rauhanaatteen puolestapuhujilta. Tutkielma kirjoitettiin kesällä 1795 ja se ilmestyi saman vuoden syksyllä. Innoittajaksi teoksen syntymiseen arvellaan edellisenä keväänä Preussin ja Ranskan välillä solmittu Baselin rauha.


title: Ikuiseen rauhaan

text: Tutkielma on kirjoitettu rauhansopimuksen muotoon "alustavine" ja "lopullisine" määrityksineen. Alustavat määritykset käsittelevät käytännöllisiä kysymyksiä. Lopulliset määritykset ovat teoreettisempia. Näiden jälkeen tulee liiteosio, jossa pohditaan puhtaasti filosofiselta kannalta politiikan ja moraalin keskinäistä suhdetta.


title: Ikuiseen rauhaan

text: Teoksen ensimmäisessä osassa annetaan alustavat määritykset:


title: Ikuiseen rauhaan

text: Toisessa osassa annetaan lopulliset määritykset valtioiden välistä ikuista rauhaa varten:


title: Ikuiseen rauhaan

text: Tutkielma herätti ilmestyttyään paljon huomiota Kantin kotimaassa ja varsinkin vallankumouksellisessa Ranskassa, jossa teos sai aikaan laajempaakin tutustumista Kantin filosofiaan. Paitsi ranskaksi tutkielma ilmestyi myös tanskaksi ja englanniksi, mutta se kuitenkin unohdettiin pian. Siihen olivat osaltaan syynä Napoleonin sodat ja maailmankatsomuksessa tapahtunut suunnanmuutos - käänne valistuksen aatteista romantiikkaan ja maailmankansalaisuudesta isänmaallisuuteen. Kantin ehdottaman kansainliiton vastineeksi tuli Pyhä allianssi.


title: Naserdine Kraouche

text: Naserdine Kraouche (s. 27. elokuuta 1979 Thionville, Ranska) on ranskalais-algerialainen entinen jalkapalloilija. Keskikentällä pelannut Kraouche pelasi suurimman osan urastaan Belgiassa. Hän lopetti uransa 28-vuotiaana Saksassa Koblenzissa.


title: Naserdine Kraouche

text: Kraouche edusti Algerian maajoukkuetta vuosina 1999–2005 pelaten 36 ottelua, joissa syntyi kolme maalia. Hän pelasi ensimmäisen maaottelunsa 6. kesäkuuta 1999 Tunisiaa vastaan.


title: Naserdine Kraouche

text: Kraouche oli mukana vuosien 2000, 2002 ja 2004 Afrikan kisoissa.


title: Eduard Bagritski

text: Eduard Georgijevitš Bagritski (, oikea sukunimi "Dzjubin", Дзю́бин; 3. marraskuuta 1895 Odessa – 16. helmikuuta 1934 Moskova) oli venäläinen neuvostorunoilija.


title: Eduard Bagritski

text: Eduard Bagritski syntyi juutalaiseen kauppiasperheeseen ja suoritti maanmittarikoulun. Hänen ensimmäiset, futuristeilta ja akmeisteilta vaikutteita saaneet runonsa julkaistiin odessalaisissa kirjallisuuslehdissä vuonna 1915. Venäjän kansalaissotaan Bagritski osallistui puna-armeijan riveissä. Vuodesta 1920 lähtien hän työskenteli Venäjän tietotoimiston palveluksessa Odessassa. Vuonna 1925 Bagritski siirtyi Moskovaan, jossa hän osallistui Pereval-kirjailijaryhmän ja konstruktivistien toimintaan. Vuonna 1930 hän liittyi Venäjän proletaarikirjailijoiden yhdistykseen.


title: Eduard Bagritski

text: Bagritski oli yksi neuvostokirjallisuuden alkuvaiheen merkittävimmistä romanttishenkisistä runoilijoista. Hänen keskeisiä teoksiaan ovat kansalaissodasta kertova runoelma "Duma pro Opanasa" (”Opanasin taru”, 1926) sekä runokokoelmat "Jugo-Zapad" (”Lounas”, 1928), "Pobediteli" (”Voittajat”, 1932) ja "Poslednaja notš" (”Viimeinen yö”, 1932). Jälkimmäinen sisältää aikanaan erityisen suositun runoelman ”Pioneeritytyön kuolema” ("Smert pionerki"). Bagritski työskenteli paljon myös runouden kääntäjänä.


title: Vocaloid

text: Vocaloid on Yamahan kehittämä laulusyntetisaattori. Ohjelmistoon syötetään laulun sanat ja melodia, joiden perusteella se mallintaa laulua. Ohjelmisto on suunniteltu ammattikäyttöön. Siihen kuuluu useita eri äänipankkeja, joita usein itsessään kutsutaan Vocaloideksi. Ensimmäiset äänipankit Leonin ja Lolan julkaisi studio Zero-G maaliskuussa 2004. Tunnetuin tuote on Miku Hatsune.


title: Vocaloid

text: Japanissa on julkaistu levyjä, joissa on mukana Vocaloid-ääniä ja japanilainen Supercell-yhtye käyttää Vocaloidia kappaleissaan säännöllisesti.


title: Vocaloid

text: Vocaloid on äänisynteesiohjelmisto, jonka synteesi perustuu konkatenaatiosynteesiin. Ohjelmisto käyttää oikean ihmisäänen tallenteesta leikattuja äänteitä ja mallintaa niistä partituuri-informaation kanssa laulua. Äänipankin tuotannossa palkataan ääninäyttelijä laulamaan merkityksettömiä sanoja, jotka on suunniteltu siten, että niissä esiintyvät kaikki mahdolliset halutussa laulettavassa kielessä tarvittavat äänteet ja niiden väliset siirtymät. Tämän jälkeen tallenne prosessoidaan ja jaetaan yksittäisiksi äänteellisiksi elementeiksi. Osat tallennetaan äännetietokantaan ohjelmiston synteesimoottorin käytettäväksi.


title: Vocaloid

text: Ohjelmiston pääosat ovat partituurieditori, äänipankkikirjasto ja synteesimoottori. Vaikka Vocaloid-äänipankit myydäänkin erikseen, saman sarjan ohjelmistot käyttävät käytännössä samaa editoria ja synteesimoottoria. Jos yksi saman sarjan Vocaloid on jo asennettuna, käyttäjä voi yksinkertaisesti lisätä toisen Vocaloidin äänipankkikirjaston ilman täyttä asennusta.


title: Vocaloid

text: Yamaha aloitti Vocaloidin kehittämisen vuonna 2000, ja esitteli julkisesti sen teknologiaa ensimmäisen kerran Musikmesse-messuilla Frankfurtissa Saksassa maaliskuussa 2003. Ensimmäiset tuotteet tulivat markkinoille 2004. Vuonna 2007 julkaistiin edeltäjäänsä huomattavasti monipuolisempi Vocaloid 2, joka saavutti huomattavasti suuremman suosion. Vocaloid 3 julkaistiin lokakuussa 2011.


title: Vocaloid

text: Vocaloid-ohjelmistoille on olemassa useita eri tuotteita, joihin kuuluu äänipankkeja sekä usein niihin liitettyjä visuaalisia hahmoja. Eräät tuotteet ovat tulleet hyvinkin tunnetuiksi, ja esiintyneet laajalti japanilaisessa mediassa. Miku Hatsune on jopa pitänyt konsertteja, joissa tuotteella tuotettuja lauluja on soitettu samalla kun hahmo on esiintynyt lavalla yleisön edessä hologrammiprojektiona.


title: Vocaloid

text: Crypton Future Media () on media-alan yritys, joka on erikoistunut musiikkialan tuotantovälineisiin ja Internet-palveluihin. Se on tuottanut useita tunnetuimpia Vocaloid-sarjan tuotteita.


title: Vocaloid

text: Miku Hatsune () on ensimmäinen Crypton Future Median luoma tuote Vocaloid 2 -sarjassa. Äänipankki on japaninkielinen ja naisääninen. Hahmon nimi perustuu sanoihin "hatsu" (初, ensimmäinen), "ne" (音, ääni), ja "miku" (未来, tulevaisuus), joten hahmon nimi tarkoittaa suunnilleen "Ensimmäinen ääni tulevaisuudesta". Äänipankin äänneleikkeet on johdettu ääninäyttelijä Saki Fujitan () äänestä. Mikusta on julkaistu vuonna 2009 laajennettu Append-versio. Miku Hatsunelle on myös suunniteltu englanninkielistä äänipankkia.


title: Vocaloid

text: Miku Hatsunesta on tullut suosituin ja tunnetuin sarjan tuote. Useat äänipankin kappaleet ovat päässeet Japanissa musiikkilistojen huipulle. Hahmo on esiintynyt laajalti japanilaisessa mediassa, ja pitänyt useita hologrammikonsertteja sekä Japanissa että Yhdysvalloissa.


title: Vocaloid

text: Rin & Len Kagamine () on toinen Crypton Future Median julkaisema Vocaloid 2 -sarjan tuote, joka julkaistiin 27. joulukuuta 2007. Tuotteeseen kuuluu kaksi japaninkielistä äänipankkia. Hahmoina Len on poika ja Rin on tyttö. Heidän sukunimensä perustuvat sanoihin "kagami" (鏡, peili) ja "ne" (音, ääni). Kummankin äänipankin ääninäytteet näytteli Asami Shimoda (). Tuotepaketti maksoi saman verran kuin Miku Hatsunekin, vaikka mukana olikin kaksi äänipankkia.


title: Vocaloid

text: Meiko on ensimmäinen Crypton Future Median tuottama Vocaloid-tuote sekä myös ensimmäinen japaninkielinen Vocaloid-tuote. Tuote kuuluu Vocaloid 1 -sarjaan, ja se julkaistiin 2004. Äänipankki on japaninkielinen ja naisääninen. Meikon ääni on johdettu laulaja Haigō Meikon () äänestä. Hahmon suunnitteli taiteilijanimellä Wasshi (わっしー) tunnettu Shogo Washizu.


title: Vocaloid

text: Kaito on Crypton Future Median julkaisema Vocaloid-tuote sarjassa Vocaloid 1. Kaito on myös viimeinen Vocaloid 1 -tekniikalle julkaistu tuote. Kaiton äänipankki on miesääninen ja japaninkielinen. Ääni on johdettu laulaja Fuuga Naoton () äänestä. Hahmon suunnitteli Takashi Kawasaki. Kaito luotiin vastineeksi Meikolle ja tuotteita kehitettiin yhdessä. Kaitosta on suunniteltu laajennettua Append-versiota sekä englanninkielistä äänipankkia Vocaloid 3-sarjaan.


title: Vocaloid

text: Luka Megurine () oli kolmas Crypton Future Median julkaisema tuote Vocaloid 2 -sarjassa. 20. tammikuuta 2009 julkaistu Luka Megurine on kaksikielinen naisääninen Vocaloid, jolla on erilliset englannin- ja japaninkieliset äänipankit. Lukan ääni on syntetisoitu ääninäyttelijä Yū Asakawan () näyttelemistä äänileikkeistä. Hahmon suunnitteli japanilainen piirtäjä Kei, joka on suunnitellut myös muita Vocaloid-hahmoja.


title: Vocaloid

text:
Vocaloid1:
Leon,
Lola,
Miriam,
Meiko,
Brian,
Angus,
Malcolm,
Cliff,
Phil,
Bon,
Kaito.


title: Vocaloid

text:
Vocaloid2:
Sweet Ann,
Hatsune Miku,
Kagamine Rin/Len,
Prima,
Gackpoid (Gakupo Kamui),
Megurine Luka,
Megpoid (Gumi),
Sonika,
S-F A2 Miki,
Samune Zimi,
Kaai Yuki,
Kiyoteru Hiyama,
Big-Al,
Tonio,
Lily,
VY1,
Gachapoid,
Nekomura Iroha,
Utatane Piko,
VY2.


title: Vocaloid

text:
Vocaloid3:
Mew,
SeeU,
V3 Megpoid,
VY1v3,
Tone Rion,
Oliver,
CUL,
Yuzuki Yukari,
Bruno,
Clara,
IA,
Megpoid Native,
Aoki Lapis,
V3 Lily,
Luo Tianyi,
V3 Gackpoid,
Galaco,
Mayu, AVANNA, KAITO V3, Megpoid English, ZOLA PROJECT, Yan He, Miku V3 English, YOHIOloid, Hatsune Miku V3, MAIKA, Merli, Macne Nana, MEIKO V3, Kokone, Anon & Kanon


title: Vocaloid

text: Tohoku Zunko, ALYS, Anri Rune


title: Rodanovon kulttuuri

text:
Rodanovon kulttuuri () on komipermjakkien esi-isien 900–1400-luvuilla luoma arkeologinen kulttuuri. Se nimitys perustuu Kama-joen rannalla Permin Komin Jusvan piirin Gorodištšen kylän lähellä sijaitsevaan Rodanovon muinaislinnaan.
Rodanovon kulttuurin löytöpaikat sijaitsevat Kaman yläjuoksun ja sen sivujokien varsilla Tšusovskoje-järveltä pohjoisessa Tšusovaja-joelle etelässä. Samalla alueella on sijainnut historiallinen Suur-Perm. Edeltävän vaiheen muodostaa Lomovatovon kulttuuri.


title: Rodanovon kulttuuri

text: Tutkitut löytöpaikat käsittävät vallien ja puuaitojen suojaamia muinaislinnoja ja linnoittamattomia asutuksia. Muinaislinnat sijaitsevat jokien muodostamilla niemillä ja asuinpaikat niiden lähistössä jokien varsilla. Asutusten lähellä on hauta- ja kulttipaikkoja.


title: Rodanovon kulttuuri

text: Tärkeimmät elinkeinot olivat maanviljely ja karjanhoito, joiden ohella harjoitettiin turkismetsästystä ja kalastusta. Käsityöammatteja olivat korkealle kehittynyt metallin käsittely ja korujen valmistus. 1000-luvulla alettiin harjoittaa suolankeittoa.


title: Rodanovon kulttuuri

text: Väestö kävi vaihtokauppaa komisyrjäänien, udmurttien, ugrien ja baškiirien esi-isien kanssa. Myös Volgan bolgaarit perustivat seudulle kauppa-asemia. 1000–1200-luvuilla pohjoisesta saapui slaaveja, jotka toisinaan asettuivat samoihin kyliin komipermjakkien kanssa. Venäläisten mukana alueelle levisi kristinusko hautausmenoineen.


title: 1918 – mies ja hänen omatuntonsa

text: 1918 – mies ja hänen omatuntonsa on vuonna 1957 ensi-iltansa saanut suomalainen elokuva, jonka on ohjannut Toivo Särkkä. Elokuva perustuu Jarl Hemmerin näytelmään "Gehenna och ljusstrålen" (1928), jonka pohjalta Hemmer kirjoitti romaanin "En man och hans samvete" (1931). Käsikirjoituksen teki entinen IKL-aktiivi Ilmari Unho, joskin hänen nimensä jäi pois, kuten salainen sopimus edellytti.


title: 1918 – mies ja hänen omatuntonsa

text: Ture Ara sai roolisuorituksestaan vuoden 1957 parhaan miessivuosan Jussi-palkinnon.


title: 1918 – mies ja hänen omatuntonsa

text: Elokuva sijoittuu Suomen sisällissotaan. Papin virkansa menettänyt Samuel Bro (Åke Lindman) kohtaa uuden ristiriidan tavatessaan kaupunkiin ilotytöksi tulleen Essin (Anneli Sauli). Bro koittaa pelastaa tytön ottamalla tämän luokseen asumaan. Hänen omatuntonsa ei anna rauhaa, himot nuoreen tyttöön kasvavat ja johtavat lankeamiseen, ja hän pyytää Essiä odottamaan parempaa elämää ja avioliittoa kanssaan. Essi päätyy vankilaan ja Samuel papiksi Suomenlinnan vankileirille.


title: 1918 – mies ja hänen omatuntonsa

text: Samuelin pappisystävä joutuu ristiriitaan kutsumuksensa kanssa saarnatessaan teloitettaville punavangeille ja poistuu lopulta leiriltä. Samuel tekeytyy punavangiksi päästäkseen lähelle vankeja ja menee lopulta ammuttavaksi toisen vangin puolesta.


title: Tšaturanga

text: Tšaturanga (sanskriitiksi चतुरङ्ग) on vanha intialainen lautapeli, joka tunnetaan mm. shakin, shōgin ja xiangqin esi-isänä. "Tšaturanga"-nimeä on käytetty myös muinaisen Intian armeijasta.


title: Tšaturanga

text: Peli kehitettiin Gupta-valtakunnassa 600-luvulla. Tšaturangaa pelattiin kahdeksan kertaa kahdeksan -kokoisella "Ashtāpada"-nimisellä pelilaudalla, johon ei ollut merkitty erikseen tummia ja vaaleita ruutuja. "Ashtāpada"ssa on vanhoja merkintöjä, joita nykyään ei tunneta.


title: Keskusautohalli

text: Keskusautohalli on suomalainen autoliikeketju, jonka toimipaikka on Turku. Se on Suomen vanhin ja maailman toiseksi vanhin Volvo-jälleenmyyjä. Se on myös maailman ensimmäinen Volvo-edustaja Ruotsin ulkopuolella.


title: Keskusautohalli

text: Ensimmäinen Suomeen ostettu Volvo oli Volvo PV4 vuosimallia 1928, jonka Keskusautohalli osti solmiessaan Volvon kanssa jälleenmyyntisopimuksen. Keskusautohalli sai merkittävän tukijalan syksyllä 1932, kun siitä tuli Volvon linja- ja kuorma-autojen jälleenmyyjä koko Suomeen. Volvo oli tuolloin ostetuin linja-auto Suomessa. Vuonna 1938 yritys aloitti Fiatin maahantuojana ja myi samalla pienen määrän Hudsoneita. Autojen lisäksi myynnissä oli muun muassa moottoripyöriä (BSA, Rudge). Kesällä 1949 Keskusautohalli alkoi tuoda maahan Simca-merkkistä henkilöautoa, jonka kauppa päättyi, kun Simca päätyi osaksi Chrysler-konsernia. Vuonna 1952 Keskusautohallin omistajat perustivat Helsinkiin Finla Oy:n, jolle Fiatin maahantuonti siirtyi. Vuonna 1962 Fiatin maahantuonti siirtyi Hankkija Oy:n tytäryhtiö Autonovo Oy:lle.


title: Keskusautohalli

text: Keskusautohalli teki autokauppaa Turussa Brahenkadulla aina vuodesta 1927 vuoteen 1982, jolloin henkilöautomyynti siirrettiin Turun Kuormakadulle raskaan kaluston yhteyteen, joka oli muuttanut tiloihin jo vuonna 1978. Tätä ennen Keskusautohalli oli aloittanut liiketoiminnan Salossa vuonna 1960. Vuonna 1987 Keskusautohalli laajensi toimintansa Forssaan, ja vuonna 1989 perustettiin Raisioon oma liike, koska yritys aloitti Renault-jälleenmyyjänä ja tätä varten tarvittiin oma liike. Kun Volvo lakkautti Rauman ja Porin Autokeskukset itsenäisinä yksikköinä vuonna 1993, ne yhdistettiin Keskusautohalliin ja Rauman liike jäi osaksi Keskusautohallia. Kuorma- ja linja-autojen myynti päättyi joulukuussa 1995. Rauman liike myytiin Palin Oy:lle vuonna 2012. Vuonna 2013 valmistui Turun Rieskalähteentielle uusi autotalo, johon keskitettiin Volvon ja Hyundain myynnit. Huoltotoiminnat sijaitsevat nyt kaikki samassa kiinteistössä.


title: Keskusautohalli

text: Keskusautohallin omistaa Heikki Hedman, josta tuli itsenäinen yrittäjä vuonna 2003. Sitä ennen hän oli ollut Keskusautohallin johdossa vuodesta 2000. Keskusautohalli työllistää noin 90 henkilöä: 70 henkilöä Turussa Rieskalähteentiellä sekä Forssassa ja Salossa yhteensä noin 20 henkilöä.


title: Keskusautohalli

text: Keskusautohalli edustaa vuonna 2017 Volvo-, Renault-, Dacia- ja Hyundai-merkkisiä henkilö- ja pakettiautoja. Yritys tarjoaa myös näiden merkkien huolto- ja varaosapalveluja.


title: Steve Cherundolo

text: Steven Emil ”Steve” Cherundolo (s. 19. helmikuuta 1979 Rockford, Illinois, Yhdysvallat) on yhdysvaltalainen jalkapalloilija. Hän pelasi koko ammattilaisuransa puolustajana Hannover 96:ssa. Hän kuului myös Yhdysvaltain maajoukkueeseen.


title: Steve Cherundolo

text: Cherundolo, jolla on sekä italialaisia että saksalaisia sukujuuria, pelasi yliopistojalkapalloa University of Portlandin joukkueessa Pilotsissa vuosina 1997–1998. Hänet valittiin NCAA:n West Coast Conferencen vuoden tulokkaaksi ja kahdesti konferenssin tähdistöjoukkueeseen.


title: Steve Cherundolo

text: Tammikuussa 1999 Cherundolo siirtyi tuolloin 2. Bundesliigassa pelanneeseen saksalaiseen Hannover 96:een. Muun muassa polvivammat häiritsivät Cherundolon uraa, mutta hän kuului Hannoverin runkopelaajiin jo ensimmäisestä täydestä kaudestaan 1999–2000 lähtien. Kaudella 2001–2002, jonka päätteeksi Hannover nousi Bundesliigaan, Cherundolo pelasi 30 ottelussa. Cherundolon aikana Hannoverissa joukkue on sijoittunut Bundesliigassa parhaimmillaan kahdeksanneksi ja yltänyt kahdesti Saksan cupin puolivälieriin.


title: Steve Cherundolo

text: Cherundolo lopetti ammattilaisuransa vuonna 2014 polvivaivojen vuoksi.


title: Steve Cherundolo

text: Cherundolo edusti Yhdysvaltoja nuorten MM-kilpailuissa huhtikuussa 1999 ja debytoi Yhdysvaltain A-maajoukkueessa ottelussa Jamaikaa vastaan 8. syyskuuta 1999.


title: Steve Cherundolo

text: Cherundolo on kuulunut maajoukkueeseen vuoden 2003 Maanosaliittojen cupissa, vuosien 2005 ja 2009 Gold Cupissa sekä vuosien 2002, 2006 ja 2010 MM-kilpailuissa. Vuoden 2009 Gold Cupissa hän toimi joukkueen kapteenina. Loukkaantumiset ovat häirinneet myös Cherundolon maajoukkueuraa, sillä vuoden 2002 MM-kilpailuissa hän ei pelannut minuuttiakaan loukkaannuttuaan ennen Yhdysvaltain ensimmäistä ottelua ja vuoden 2005 Gold Cupissa, jossa Yhdysvallat voitti mestaruuden, hän loukkaantui puolivälierävaiheessa. Vuoden 2000 olympialaisiin ja vuoden 2009 Maanosaliittojen cupiin häntä ei voitu valita lopulta lainkaan loukkaantumisten vuoksi. Kaikkiaan hän pelasi 87 maaottelua ja teki niissä kaksi maalia.


title: Steve Cherundolo

text: Cherundolo on yksi harvoista Yhdysvaltain maajoukkuepelaajista, joka ei ole koskaan pelannut Major League Soccerissa.


title: Smithsonian American Art Museum

text: Smithsonian American Art Museum on Yhdysvaltain pääkaupungissa Washingtonissa sijaitseva taidemuseo, jolla on runsaat kokoelmat yhdysvaltalaista taidetta.


title: Smithsonian American Art Museum

text: Museo on osa Smithsonian-instituuttia. Kokoelmissa on muun muassa Nam June Paikin, Jenny Holzerin, David Hockneyn, Georgia O'Keeffen, John Singer Sargentin, Albert Bierstadtin, Edward Hopperin ja Winslow Homerin teoksia.


title: Smithsonian American Art Museum

text: Museolla on kaksi tilaa, Luce Foundation Center for American Art ja Lunder Conservation Center.


title: Djamel Belmadi

text: Djamel Belmadi (, s. 27. elokuuta 1979 Champigny-sur-Marne, Ranska) on ranskalais-algerialainen valmentaja ja entinen jalkapalloilija. Elokuusta 2018 lähtien hän on toiminut Algerian maajoukkueen päävalmentajana.


title: Djamel Belmadi

text: Keskikentällä pelannut Belmadi vietti uransa alkuvuodet Ranskassa. Sittemmin hän pelasi myös Espanjassa ja Englanissa edustettuaan Celta Vigoa, Manchester Citya ja Southamptonia. Hänet palkittiin vuonna 2001 ensimmäisen Algerian Kultaisen pallon voittajaksi.


title: Djamel Belmadi

text: Belmadi edusti Algerian maajoukkuetta vuosina 2000–2004 pelaten 20 ottelua, joissa syntyi viisi maalia. Hän pelasi yhdet arvokisat vuoden 2004 Afrikan kisoissa.Belmadi siirtyi valmentajaksi heinäkuussa 2010 Qatarin liigaan nousseen Lekhwiya FC:n riveihin. Belmadi teki seuran peräsimessä hyvää työtä luotsaamalla joukkueen Qatarin mestariksi kahdesti perättäin. Hän erosi tehtävistään kehnosti alkaneen kauden vuoksi lokakuussa 2012.


title: Djamel Belmadi

text: Belmadi jatkoi valmennusuraansa Qatarissa, kun hänestä tuli joulukuussa 2013 B-maajoukkueen päävalmentaja. Belmadin aikana maajoukkuerinkiin tuli mm. algerialaissyntyisiä pelaajia kuten Boualem Khoukhi ja Karim Bouadif. Vuonna 2014 hän luotsasi joukkueensa Länsi-Aasian mestariksi. Maaliskuussa 2014 hänestä tuli Qatarin A-maajoukkueen päävalmentaja. Belmadi johdatti Qatarin Gulf Cup of Nationsin mestariksi, mutta joukkueen putoaminen Aasian mestaruusturnauksesta 2015 jo lohkovaiheessa johti Belmadin potkuihin huhtikuun lopussa 2015.


title: Djamel Belmadi

text: Kesällä 2015 hän palasi Lekhwiyan päävalmentajaksi. Hän luotsasi seuran Emir of Qatar Cupin mestariksi kaataen finaalissa Al-Saddin. Kaudella 2016/18 Belmadi jatkoi menestyskulkuaan Lekhwiyan peräsimessä johdattamalla joukkueen liigamestaruuteen. Kauden jälkeen Lekhwiya ja El-Jaish fuusioituivat ja muodostivat uuden Al-Duhail Sports Clubin, jonka päävalmentajaksi Belmadi tuli. Joukkue voitti kaudella 2017/18 Qatarin mestaruuden häviämättä yhtään liigaottelua.


title: Djamel Belmadi

text: Elokuussa 2018 Belmadista tuli Algerian maajoukkueen päävalmentaja vuoteen 2022 ulottuvalla sopimuksella.


title: YETT-strategia

text: Yhteiskunnan elintärkeiden toimintojen turvaamisen strategia eli YETT-strategia on valtioneuvoston periaatepäätös, jonka mukaisesti ylläpidetään valtiollista itsenäisyyttä, yhteiskunnan turvallisuutta sekä väestön elinmahdollisuuksia kaikissa turvallisuustilanteissa. YETT-strategia konkretisoi turvallisuus- ja puolustuspoliittista selontekoa ja täydentää muita valtioneuvoston antamia turvallisuuden eri osa-alueita käsitteleviä ohjausasiakirjoja. YETT-strategialla toimeenpannaan kokonaismaanpuolustusta ja siinä nimetään sekä määritellään yhteiskunnan elintärkeät toiminnot, niiden tavoitetilat ja ministeriöille kuuluvat strategiset tehtävät.


title: YETT-strategia

text:
Yhteiskunnan elintärkeät toiminnot ovat:YETT-strategiassa on kuvattu myös elintärkeitä toimintoja ja niiden jatkuvuutta vaarantavat uhkamallit.
Näitä ovat:Uhkamalleista huomataan, että valtiolliseen turvallisuuteen kohdistuu laaja-alaisia turvallisuusuhkia, joihin sisältyy muitakin kuin sotilaallisia ulottuvuuksia. Nämä laaja-alaiset turvallisuusuhkat ovat kytköksissä toisiinsa, vaikeasti ennustettavissa ja varoitusajaltaan lyhyitä. Siksi valtion keskeisenä tavoitteena tulee olla kyky vastata turvallisuuteen vaikuttaviin tapahtumiin ja niiden mahdollisiin ennusmerkkeihin riittävän ajoissa.


title: YETT-strategia

text: Yett-strategia päivitettiin vuoden 2010 aikana turvallisuus- ja puolustusasiain komitean koordinoimana.


title: Lähiruoka

text: Lähiruoka on ruoantuotantoa ja -kulutusta, joka käyttää oman alueensa raaka-aineita ja tuotantopanoksia. Lähiruoka voi olla lihaa, maitotuotteita, viljatuotteita, hilloja tai muita maataloustuotteita.


title: Lähiruoka

text: Lähiruoka on käsitteenä toistaiseksi melko vakiintumaton ja epätarkasti määritelty. Esimerkiksi maantieteellisesti lähiruoaksi saatetaan laskea vain muutaman lähikunnan alueella tuotettu ja kulutettu ruoka, kotimainen ruoka tai jopa EU:n alueella tuotettu ja kulutettu ruoka. Lähiruoan tärkeimpiä ominaisuuksia ovat ruoan tuoreus ja alkuperätieto. Sen merkittävinä etuina pidetään myös puhtautta, pientä ekologista jalanjälkeä sekä pakkausjätteiden vähäisempää määrää ja paikallista kierrätettävyyttä. Lisäksi lähiruoan tuotannon ansiosta alueellisella ruokaperinteellä katsotaan olevan paremmat säilymismahdollisuudet.


title: Lähiruoka

text: Lähiruoka saattaa kuitenkin olla myös ympäristölle haitallisempaa kuin kauempana tuotettu. Halvin ruoka on yleensä tuotettu vähimmillä resursseilla ja päästöillä, esimerkiksi olosuhteissa, jossa vähemmät lannoitteet, lämmitys, ruokinta ja sisälläpito ovat tarpeen.


title: Lähiruoka

text: Sesonkiaikana syötyinä jotkin kotimaisetkin tuotteet voivat olla ympäristöystävällisiä, ja tuotteiden väliset erot ovat suuria.


title: Lähiruoka

text: Christopher Weber ja H. Scott Matthews Carnegie Mellon -yliopistosta osoittivat, että ruoantuotannon kasvihuonepäästöistä vain 4 % tulee ruoan kuljettamisesta tuottajilta jälleenmyyjille ja ratkaisevinta ympäristöystävällisyydelle on se, miten ruoka on tuotettu, eikä kuljetettu matka.


title: Lähiruoka

text: Chris Fosterin tutkimus vahvistaa rahdin vähämerkityksisyyden ja korostaa suurkuljetusten mittakaavaetuja.


title: Lähiruoka

text: Professori Pierre Desrochers ja tutkija Hiroko Shimizu ovat osoittaneet "ruokakilometrien" ("food miles") olevan myytti, joka voi vaarallisesti viedä huomion todellisilta ympäristövaikutuksilta.


title: Lähiruoka

text: Espanjan auringossa kasvaneet, Britanniaan rahdatut tomaatit ovat ympäristöystävällisempiä kuin Britannian kasvihuoneissa tuotetut, koska kasvihuonetomaatit vaativat sähköä ja lämpöä. Sama tulos on todettu suomalaisten ja Espanjasta Suomeen tuotujen tomaattien välillä.


title: Lähiruoka

text: Uudesta-Seelannista Britanniaan tuodut lammas ja omena osoittautuivat nekin ympäristöystävällisemmiksi kuin Britanniassa tuotetut, kun tutkimuksessa huomioitiin polttoaineen, sähkön, torjunta-aineiden, rehun, kuljetuksen varastoinnin ym. vaikutus kasvihuonepäästöihin: Britanniassa tuotetuista omenista koitui puolet enemmän päästöjä, lampaanlihasta kuusinkertaisesti (toisella laskutavalla yli nelinkertaisesti). Sähkö ja (rehun?) lannoite olivat Britanniassa merkittäviä hiilidioksidilähteitä. Myös esimerkkinä mainittu afrikkalainen ruoka oli hyvin vähäkasvihuonekaasupäästöistä.


title: Lähiruoka

text: Lincolnin yliopiston elinkaaritutkimus käsitteli eräitä meijeri-, liha-, hedelmä- ja vihannestuotteita ja totesi kaikissa tuotannon Uudessa-Seelannissa kasvihuonekaasupäästöiltään ympäristöystävällisemmäksi kuin tuotannon Britanniassa, vaikka mukaan laskettiin rahtaus Britanniaan. Esimerkiksi tuotantoon tarvitaan Uudessa-Seelannissa vähemmän lannoitteita ja eläimet voivat laiduntaa ulkona ympäri vuoden ruokinnan sijaan.


title: Lähiruoka

text: The New York Timesin artikkelin mukaan lähiruoka toisinaan lisää päästöjä, jos lähellä tuotanto vaatii suurempia tuotantopanoksia huonompien olosuhteiden vuoksi.


title: Lähiruoka

text: Keniassa onkin otettu käyttöön "Kasvatettu auringossa" ("Grown Under the Sun") -merkki kertomaan "todellisesta" ympäristöystävällisyydestä.


title: Lähiruoka

text: Usein on ympäristöystävällisintä tuottaa ruoka siellä, missä se saadaan tuotettua vähimmin resurssein, esimerkiksi lämpimillä alueilla.


title: Lähiruoka

text: Jo Adam Smith varoitti maatalouden paikallistuotannon tehottomuudesta ja kalleudesta, ja Irlannin perunatautien jälkeen Thomas Leslie varoitti rajoittumasta ruoansaannissa yhden tuotantoalueen varaan.


title: Lähiruoka

text: Ruoan ja kasvien tuotanto on monille eteläisen Afrikan kehitysmaille tärkeä vientituote. Esimerkiksi Kenia saa vuosittain yli 600 miljoonaa dollaria vientituloja ruoista ja kasveista. Lentokuljetustenkin päästöt ovat marginaalisia, ja rahti mukaan lukienkin hollantilaiset ruusut aiheuttavat kuusinkertaisesti päästöjä kenialaisiin nähden. Ruokakuljetuksista hyvin pieni osa tapahtuu ilmateitse.


title: Lähiruoka

text: Tutkijoiden mukaan käsitettä lähiruoka käytetään lobbaamaan "ihmiskunnalle fundamentaalisen haitallista" protektionismia. Sen sijaan maataloustuista luopuminen ja vapaakauppa antaisivat tehokkuuden ohjata tuotantoa, mikä säästäisi rahaa ja ympäristöä.


title: Lähiruoka

text: Esimerkiksi Suomen kuluttajaviraston ja Maa- ja metsätaloustuottajain Keskusliitto MTK:n mukaan lähiruoan vahvuuksia ovat niin ekologinen, sosiaalinen, taloudellinen kuin kulttuurinen kestävyys. Lähiruoan ekologinen kestävyys perustuu kuluttajaviraston ja MTK:n näkemysten mukaan seuraaviin tekijöihin:


title: Lähiruoka

text: MTK:n esittämien arvioiden mukaan esimerkiksi maailmanmarkkinavehnän tuotanto- ja jakeluketjussa kuluu energiaa 23 kertaa enemmän kuin paikallisen luomuvehnän. Seudun omia elintarvikkeita käyttämällä voidaan MTK:n mukaan vähentää haitallisia päästöjä ilmakehään jopa 80 %.


title: Lähiruoka

text: Lähiruoan sosiaalinen kestävyys perustuu maaseudun elinvoimaisuuden sekä maaseudun ja kaupungin vuorovaikutuksen vahvistumiseen paikallisen tuotannon ansiosta. Taloudellinen kestävyys juontuu arvioidusta paikallisten elinkeinojen ja työllisyyden vahvistumisesta. Alueellisen ruokakulttuurin säilyminen puolestaan edustaa lähiruoan kulttuurista kestävyyttä.


title: Ludvig Gabriel Kiljander

text: Ludvig Gabriel Kiljander (sukunimi vuodesta 1906 "Kesäniemi"; 18. syyskuuta 1851 Kuopio – 30. heinäkuuta 1911 Ruovesi) oli suomalainen seminaarin lehtori ja oppikirjojen tekijä.


title: Ludvig Gabriel Kiljander

text: Kiljanderin vanhemmat olivat rovasti, tuomiokapitulin asessori Karl Mårten Kiljander ja Helena Sofia Frosterus. Hänen vanhempi veljensä oli näytelmäkirjailija ja postimestari Robert Kiljander. Ludvig Kiljander pääsi ylioppilaaksi Kuopion lukiosta 1872 ja opiskeli Helsingin yliopistossa valmistuen filosofian kandidaatiksi 1876 ja maisteriksi 1877. Kiljander toimi Jyväskylän seminaarin luonnontieteen lehtorina 1882–1909.


title: Ludvig Gabriel Kiljander

text: Kiljander teki useita oppikirjoja ja lisäksi hän kirjoitti runoja.


title: Ludvig Gabriel Kiljander

text: Kiljander oli vuodesta 1877 lähtien naimisissa Alma Constance Bergholmin kanssa. Heillä oli viisi lasta.


title: Luhtakannussinisiipi

text: Luhtakannussinisiipi, vanhemmassa kirjallisuudessa ranskankannussinisiipi, ("Cupido alcetas") on pieni päiväperhonen, joka kuuluu sinisiipisten perhosten heimoon. Sen löysi Itävallasta Johann Centurius Hoffmannsegg vuonna 1804.


title: Luhtakannussinisiipi

text: Luhtakannussinisiipi on pienikokoinen perhonen, jonka koiraiden siivet ovat kirkkaan siniset ja siiven ulkoreunassa on hyvin kapea musta reunus ja valkoiset siipiripset. Takasiiven yläpinnalla on usein tumma reunatäplä. Naaraiden siivet ovat tummanruskeat, mutta tyvestä sinihohtoiset. Siipien alapinnat ovat vaaleanharmaat, tyvestä sinihärmäiset. Takasiiven tyviosassa on pari mustaa, valkoreunaista täplää ja jokaisen siiven keskellä kaarimaisesti venynyt musta, valkoreunainen täplä. Sekä etu- että takasiiven poikki kulkee rivi mustia, valkoreunuksisia täpliä, jotka ovat usein hieman sameita ja takasiivessä on korkeintaan yksi oranssi reunatäplä, joka voi myös puuttua kokonaan. Molemmilla sukupuolilla on takasiiven ulkoreunassa pieni, ohut kannus. Siipiväli 28–31 mm.


title: Luhtakannussinisiipi

text: Varsin samannäköinen laji on kannussinisiipi ("Cupido argiades").


title: Luhtakannussinisiipi

text: Luhtakannussinisiipeä tavataan paikoittaisesti Etelä- ja Keski-Euroopassa sekä idässä Keski-Aasiaan saakka. Suomea lähimmät esiintymät ovat Venäjällä Laatokan itä- ja koillispuolella ja Venäjällä sitä tavataan Komin korkeudella saakka. Idässä levinneisyys ulottuu Altaille. Aikuiset yksilöt lentävät huhtikuusta syyskuuhun. Etelä-Euroopassa lajilla on kolme sukupolvea kesän aikana.


title: Luhtakannussinisiipi

text: Suomessa luhtakannussinisiipi on tavattu yhden kerran heinäkuussa 1974 Imatralla. Laji tunnistettiin perhoskirjaan otetusta valokuvasta vasta vuonna 1996. Muista Pohjoismaista lajia ei ole tavattu.


title: Luhtakannussinisiipi

text: Laji viihtyy korkeaa heinää kasvavilla niityillä ja ojanpientareilla. Alpeilla laji elää 1 000 metrin korkeuteen saakka. Perhoset viettävät paljon aikaa istuen kasveilla. Välillä ne lentävät lyhyitä tai pitempiä pyrähdyksiä nopeasti lähellä maanpintaa, mikä tekee lajista vaikeasti havaittavan.


title: Luhtakannussinisiipi

text: Toukka on myrmekofiili ja vaatii elinympäristössään esiintyvän "Formica"-suvun muurahaisia. Muurahaiset suojelevat makeaa eritettä tuottavaa perhostoukkaa.


title: Luhtakannussinisiipi

text: Toukan ravintokasveja ovat hernekasvit, erityisesti hiirenvirna ("Vicia cracca"), mutta myös kirjonivelvirna ("Securigera varia") ja rohtovuohenherne ("Galega officinalis").


title: Lauttasaaren Suomalainen Shakkikerho

text: Lauttasaaren Suomalainen Shakkikerho (LauttSSK) on helsinkiläinen shakkikerho, joka syntyi, kun Lauttasaaren Shakkikerho ja Suomalainen Shakkikerho yhdistyivät 2017. Kerho järjestää viikoittaisen peli-illan lisäksi kaikille avoimia shakkiturnauksia. Kerhon ykkösjoukkue pelaa Suomen Shakkiliiton seurajoukkueiden SM-turnauksen 1. divisioonassa.


title: Lauttasaaren Suomalainen Shakkikerho

text: Kerhon jäseniä ovat muun muassa kirjeshakin maailmanmestari Pertti Lehikoinen ja shakkitehtävien joukkueratkaisemisen maailmanmestari Harri Hurme.


title: Lauttasaaren Suomalainen Shakkikerho

text: Lauttasaaren Suomalaisen Shakkikerhon blogi


title: Djamel Zidane

text: Djamel Zidane (, s. 28. huhtikuuta 1955 Alger) on algerialainen entinen jalkapalloilija. Keskikentällä ja hyökkääjänä pelannut Zidane vietti suurimman osan urastaan Belgiassa, jossa hän edusti muun muassa Waterscheita. Zidane pelasi kotimaansa ja Belgian lisäksi myös Ranskassa, Corbeil-Essonnessa ja Paizay Le Sec'ssä


title: Djamel Zidane

text: Zidane edusti Algerian maajoukkuetta vuosina 1975–1988 pelaten 15 ottelua. Ensimmäisen maaottelunsa hän pelasi 8. tammikuuta 1975 Albaniaa vastaan. Zidane pelasi muun muassa kahdet MM-kisat vuosina 1982 ja 1986.


title: John Wall

text: Johnathan Hildred "John" Wall, Jr. (s. 6. syyskuuta 1990, Raleigh, Pohjois-Carolina) on yhdysvaltalainen koripalloilija, pelipaikaltaan pelintekijä. Hän pelaa tällä hetkellä NBA-liigan Washington Wizardsissa.


title: John Wall

text: Wall oli NBA:n vuoden ensimmäinen varaus.


title: John Wall

text: Wall pelasi lukiokoripalloa Word of God Christian Academyssa. Hän siirtyi yliopistopelaajaksi vuonna 2009. Wall oli antanut jo suullisen lupauksen pelaamisesta Miamin yliopistossa, mutta valmentaja John Caliparin siirryttyä Kentuckyn yliopistoon, päätti myös Wall siirtyä Kentuckyyn. Wall luotti Caliparin ammattitaitoon, sillä hän oli valmentanut ennestään muun muassa Derrick Rosea ja Tyreke Evansia. Wallin yliopistoura ei alkanut hyvin, sillä hänelle annettiin kahden ottelun pelikielto kesken kauden tehdyistä vierailuista kouluihin.


title: John Wall

text: NCAA-koripallon I-divisioonassa Wall johdatti Kentuckyn itäisen alueen loppuotteluun, jossa joukkue hävisi West Virginian yliopistolle, eikä päässyt täten neljän parhaan joukkoon.


title: John Wall

text: Huhtikuussa 2010 Wall ilmoitti olevansa mukana vuoden 2010 varaustilaisuudessa. Washington Wizards varasi hänet tilaisuuden ensimmäisenä pelaajana. Hän osallistui kesällä 2010 an, jossa hänet valittiin kesäliigan parhaaksi pelaajaksi. Ensimmäisen NBA-kauden aikana Wall valittiin tulokkaiden tähdistöotteluun ja hänet valittiin kyseisen ottelun arvokkaimmaksi pelaajaksi. Wall ei pelannut alkukaudesta 2012–2013 otteluita loukkaantumisen takia.


title: John Wall

text: Wall on pelannut ssa viisi kertaa (2014–2018). Kaudella 2016–2017 hänet valittiin .


title: Musée Marmottan Monet

text: Musée Marmottan Monet on pariisilainen taidemuseo, jolla on maailman laajin Claude Monet'n teosten kokoelma. Kokoelmiin kuuluu yli 300 Monet'n impressionistista ja jälki-impressionistista teosta sekä Berthe Morisotin, Edgar Degasin, Édouard Manet'n, Alfred Sisleyn, Camille Pissarron, Paul Gauguinin, Paul Signacin ja Pierre-Auguste Renoirin töitä.


title: Musée Marmottan Monet

text: Museossa on myös kokoelma kuvitettuja käsikirjoituksia sekä Jules ja Paul Marmottanin kokoelma Napoleonin ajan taidetta ja huonekaluja. Tähän kokoelmaan kuuluu myös italialaista ja flaamilaista primitiivistä maalaustaidetta.


title: Musée Marmottan Monet

text: Lähin metroasema on La Muette.


title: Antolín Alcaraz

text: Antolín Alcaraz (s. 30. heinäkuuta 1982 San Roque González) on paraguaylainen jalkapallopuolustaja, joka edustaa Englannin Valioliigassa pelaavaa Evertonia.


title: Kyhmykurnusimppu

text: Kyhmykurnusimppu ("Eutrigla gurnardus") on kurnusimppuihin kuuluva suuripäinen simppukala, joka elää Itä-Atlantilla, Välimerellä ja Mustallamerellä.


title: Kyhmykurnusimppu

text: Täysikasvuisen kyhmykurnusimpun pituus on keskimäärin 30 cm ja enintään 50 cm. Sillä on suuri pää ja 37–39 selkänikamaa. Etummaisessa selkäevässä on 7–10 vankkaa piikkiruotoa ja takimmaisessa selkäevässä ja peräevässä 17–20 pehmeämpää ruotoa. Lyhyet rintaevät yltävät hädin tuskin peräevän tyveen. Ensimmäisessä kiduskaaressa on 10–14 siivilähammasta.


title: Kyhmykurnusimppu

text: Kyhmykurnusimpun yleisväri on tavallisesti harmaanruskea mutta joskus myös himmeänpunainen. Selkä ja kyljet ovat punertavat ja pienten valkoisten pisteiden täplittämät. Muita tuntomerkkejä ovat kermanvaalea vatsapuoli ja suuri musta täplä etummaisessa selkäevässä. Rinnassa ei ole suomuja ja vatsassakin niitä on vain osittain. Kylkiviivassa suomut ovat hieman suuremmat kuin muualla ruumiissa ja niiden keskellä on terävä kohouma. Lisäksi ne ovat takareunastaan hammaslaitaiset.


title: Kyhmykurnusimppu

text: Kyhmykurnusimppu elää Atlantin valtameren itäosissa, Välimerellä sekä Mustallamerellä. Levinneisyysalue ulottuu pohjoisessa Islannin ja Norjan aluevesille ja etelässä Marokon ja Madeiran rannikolle. Kyhmykurnusimppua tavataan myös Pohjanmerellä ja Itämeren eteläosissa.


title: Kyhmykurnusimppu

text: Vaikka kyhmykurnusimppu on pohjakala, se nousee öisin lähelle vedenpintaa. Yleensä se viihtyy hiekkaisella mutta joskus myös kivikkoisella tai liejuisella merenpohjalla aina 140 metrin syvyyteen saakka. Kesäisin se siirtyy lähelle rannikkoa ja saattaa nousta jokien estuaareihin. Kyhmykurnusimppu käyttää ravinnokseen äyriäisiä (lähinnä katkarapuja ja rantataskurapuja) sekä kaloja (tokkoja, kampelakaloja, nuoria sillejä sekä tuulenkaloja). Se on sukukypsä 3–4 vuoden iässä ja kutee tammi–kesäkuussa 25–50 metrin syvyydessä. Munat vajoavat pohjaan, jossa myös poikaset pysyttelevät kunnes kasvavat yli 3 cm mittaisiksi.


title: Kyhmykurnusimppu

text: Kyhmykurnusimppua kalastetaan pohjatrooleilla, riimuverkoilla ja siimoilla. Yleensä vuotuinen kokonaissaalis on jäänyt 1 000–5 000 tonniin, mutta huippuvuonna 2000 se oli lähes 28 000 tonnia. Kalat myydään tuoreina.


title: George Strait

text: George Harvey Strait (s. 25. marraskuuta 1955) on yhdysvaltalainen countrymuusikko. Hän nousi pinnalle vuoden 1981 hitillään ”Unwound” ja on 30-vuotisen uransa aikana myynyt yli 68,5 miljoonaa albumia yhdysvalloissa. Hän on ainoana countryesiintyjänä noussut "Billboardin" Hot Country Songs -listan kymmenen parhaan joukkoon joka vuosi 30 vuoden ajan.


title: MTD

text: MTD () oli ruotsalainen käsivälitteinen 450 MHz:n taajuusalueella toiminut matkapuhelinverkko. Se esiteltiin vuonna 1971 ja oli toiminnassa vuoteen 1987. MTD:n korvasi pohjoismainen NMT-verkko. Enimmillään MTD-verkolla oli 20 000 asiakasta, joista 700 oli teleyhtiöiden työntekijöitä. MTD-verkko oli käytössä myös Tanskassa ja Norjassa vuodesta 1976.


title: MTD

text: Ruotsin ensimmäinen matkapuhelinverkko oli MTA ("Mobiltelefonisystem A") joka esiteltiin 1956 ja lakkautettiin 1967. Se toimi 160 MHz:n taajuusalueella Tukholmassa ja Göteborgissa. Asiakkaita sillä oli 125. Tämän jälkeen tuli vuonna 1962 MTB ("Mobiltelefonisystem B"), jonka tekniikka perustui transistoreihin. Se lakkautettiin 1983. Se toimi 76–82,5 MHz:n taajuusalueella ja sillä oli 600 asiakasta. Sen verkko kattoi myös Malmön.


title: MTD

text: Suomessa oli MTD:tä vastaava Autoradiopuhelin (ARP) -verkko vuosina 1971–2000.


title: National Portrait Gallery (Lontoo)

text: National Portrait Gallery on lontoolainen taidemuseo, jonka kokoelmissa on noin kymmenen tuhatta muotokuvaa historiallisesti merkittävistä ja kuuluisista englantilaisista. Se oli avautuessaan vuonna 1856 maailman ensimmäinen muotokuvamuseo.